Britse leër Die Britse Leër is die vernaamste landoorlogsmag van die Verenigde Koninkryk, 'n deel van die Britse gewapende magte saam met die Britse Vloot (Royal Navy) en die Britse Lugmag (Royal Air Force). Die Britse leër bestaan tans (2022) uit 82 040 gewone voltydse personeel, 3 960 Gurkhas en 29 740 reserwepersoneel. Die moderne Britse leër dateer terug na 1707, met voorgangers in die Engelse Leër en Skotse Leër wat tydens die restourasie in 1660 geskep is. Die term British Army is in 1707 aangeneem na die Acts of Union tussen Engeland en Skotland. Lede van die Britse Leër sweer trou aan die monarg as hul opperbevelvoerder, maar die Handves van Regte van 1689 en Claim of Right Act 1689 vereis parlementêre toestemming vir die Kroon om 'n staande leër in vredestyd te handhaaf. Daarom keur die Parlement die weermag goed deur minstens een keer elke vyf jaar ’n Weermagwet aan te neem. Die Weermag word geadministreer deur die Ministerie van Verdediging onder bevel van die Hoof van die Algemene Staf.


Nierversaking, ook bekend as Eindstadium Niersiekte, is 'n mediese toestand waarin die niere teen minder as 15% van normale vlakke funksioneer. Nierversaking word geklassifiseer as òf akute nierversaking, wat vinnig ontwikkel en ook kan opklaar; òf chroniese nierversaking, wat stadig ontwikkel en dikwels onomkeerbaar kan wees. Simptome kan swelling van die onderste ledemate, moegheid, braking, verlies aan eetlus en verwarring insluit. Komplikasies van akute en chroniese nierversaking sluit in uremie, hoë bloedkalium en volume-oorlading. Komplikasies van chroniese nierversaking sluit ook hartsiektes, hipertensie en bloedarmoede in. Oorsake van akute nierversaking sluit in lae bloeddruk, blokkasie van die urienweg, sekere medikasie, spierafbreking en hemolitiese uremiese sindroom. Oorsake van chroniese nierversaking sluit in diabetes, hoë bloeddruk (hipertensie), nefrotiese sindroom en polisistiese niersiekte. Die diagnose van akute nierversaking word dikwels gemaak deur 'n kombinasie van faktore soos verminderde urienproduksie of verhoogde serumkreatinien. Die diagnose van chroniese nierversaking is gebaseer op 'n glomerulêre filtrasiespoed (GFS) van minder as 15 of die behoefte aan niervervangingsterapie. Dit is ook gelykstaande aan stadium 5 chroniese niersiekte. Behandeling van akute nierversaking hang af van die onderliggende oorsaak.


Die Klein-Hartsrivier is 'n rivier in die Noordwesprovinsie van Suid-Afrika. Dit ontspring suidwes van Coligny. Die Klein-Hartsrivier mond uit in die Hartsrivier by Sannieshof en is in die opvanggebied van die Oranjerivier. Hierdie Noordwes-verwante artikel is slegs 'n saadjie. U kan ons wikipedia help deur dit uit te brei.


Tatum Keshwar (gebore 14 Desember 1983) is 'n Suid-Afrikaanse modemodel, sielkundige en skoonheidskompetisietitelhouer wat as Mej Suid-Afrika 2008 gekroon is. Sy het Suid-Afrika by Mej. Heelal 2009 verteenwoordig en onder die top 10 geëindig. Keshwar het Suid-Afrika ook by Mej Wêreld 2009 verteenwoordig en was die 2de naaswenner. Keshwar is in Durban gebore, en het by Mowat Park Girls High skoolgegaan voordat sy 'n graad in sielkunde aan die Universiteit van KwaZulu-Natal behaal het. Sy was 'n finalis in die derde periode van die realiteitsmodelkompetisie Revlon Supermodel in 2007 voordat sy as Mej Suid-Afrika gekroon is op 15 Desember 2008. Hierdie artikel is ’n saadjie. Voel vry om Wikipedia te help deur dit uit te brei.


Die Isère is 'n rivier in die Auvergne-Rhône-Alpes- streek van Suidoos-Frankryk. Sy bron, 'n gletser bekend as die Sources de l'Isère, lê in die Vanoise Nasionale Park in die Graian Alpe van Savoie, naby die ski-oord in Val-d'Isère op die grens met Italië. Die Isère is 'n belangrike sytak aan die linkeroewer van die Rhône, en smelt met laasgenoemde saam 'n paar kilometer noord van Valence. 'n Hele aantal munisipaliteite langs die rivier het die naam van die Isère in hul eie opgeneem, byvoorbeeld Sainte-Hélène-sur-Isère en Romans-sur-Isère. Die departement van Isère is eweneens na die rivier vernoem. Die Isère se loop meet 286 km en loop deur 'n wye verskeidenheid landskappe: vanaf sy oorsprong naby die Italiaanse grens in die westelike Alpe, kruis dit die Pays de Savoie en die Tarentaise-vallei, sny tussen die Chartreuse en Belledonne -bergreekse, volg die Vercors-massief, gaan deur die Dauphiné- provinsie, en ontmoet uiteindelik die Rhône aan die voet van die Vivarais.


Die St. John-ambulansbrigade is ‘n internasionale liefdadigheidsorgansasie wat noodhulp, gesondheidsorg en hulpdienste aan kwesbare groepe mense in 40 lande lewer. In 1912 is die eerste tak van die vereniging in Suid-Afrika in Kimberley gestig op inisiatief van Alpheus Fuller Williams (1874-1953). Hy was die seun van Gardner F. Williams (Michigan, 1842- San Francisco, 1922), skrywer en algemene bestuurder van die De Beersmaatskappy en die eerste opgeleide myningenieur in Suid-Afrika. Rooi Kruis Suid-Afrikaanse Noodhulpliga stjohn.org.za Hierdie artikel is ’n saadjie. Voel vry om Wikipedia te help deur dit uit te brei.


Arctotis leucanthemoides is 'n plant wat hoort tot die genus Arctotis. Die spesie is inheems aan die Wes-Kaap. The Plant List Plants of the World Online


Carfo, die Christelike Afrikaanse Rolprent en Fotografiese Organisasie, was ‘n filmmaatskappy onder beskerming van die NG Kerk. Die doel van die firma was om met hul films voorligting aan die gemeenskap te gee, die gemeenskap te onderrig en inligting te verskaf. Sodoende moes die openbare mening gevorm word. Afrikaanstalige films deur Afrikaanssprekendes vervaardig sou help om die kulturele imperialisme van ingevoerde films uit Hollywood teen te werk. Sedert ongeveer 1938 het die strewe bestaan om so ‘n filmhuis op die been te bring. Na aanvanklike mislukkings het ‘n groep dominees in 1947 Carfo gestig. In die begin is semi-dokumentêre films vervaardig van sterk wisselende kwaliteit. Net voor die 1960’s is begin om vollengte speelfilms te maak en het die gehalte aansienlik verbeter. Carfo se films was veral op die platteland baie gewild omdat hulle op die afgeleë klein dorpe in kerksale vertoon is. Verskeie van die films is geregisseer deur Kappie Botha. Carfo het so ‘n 40 films gemaak. Die bekendstes was Ek sal opstaan in 1959. Dit was Carfo se eerste vollengte film.


Isipingo Hills is 'n klein suidelike voorstad van Durban, KwaZulu-Natal, Suid-Afrika. Dit word geadministreer deur die eThekwini Metropolitaanse Munisipaliteit. "Subplek Isipingo Hills". Sensus 2011. Hierdie KwaZulu-Natal-verwante artikel is slegs 'n saadjie. U kan ons wikipedia help deur dit uit te brei.


Die Mbokodwenirivier is 'n rivier aan die suidkus van KwaZulu-Natal. Die rivier mond net suid van Isipingo Beach in die Indiese Oseaan uit.


Kondor is die algemene naam vir twee genusse nuwewêreldse aasvoëls wat elk net een spesie bevat. Die naam kom van die Quechuawoord kuntur. Hulle is die grootste vlieënde landvoëls in die Westelike Halfrond. Hulle is: Die Andiese kondor (Vultur gryphus), wat in die Andesgebergte voorkom. Die Kaliforniese kondor (Gymnogyps californianus), wat tans beperk is tot die weskusberge van die Verenigde State en Mexiko en die noordelike woestynberge van Arizona in die VSA. Kondors is deel van die familie Cathartidae, wat die nuwewêreldse aasvoëls is. Die 15 spesies ouwêreldse aasvoëls val in die familie Accipitridae, wat die valk, arend en wou insluit. Die nuwewêreldse aasvoëls het uit ander voorsate ontwikkel, maar is ook aasvreters. Die twee groepe lyk baie eenders vanweë samelopende evolusie. Albei kondors is voëls met breë vlerke wat hoog vlieg. Die Andiese kondor is sowat 5 cm korter (van snawel tot stert) as die noordelike spesie, maar het groter vlerke. Kaliforniese kondors is die grootste vlieënde landvoëls in Noord-Amerika. Die Andiese kondor is die derde swaarste van alle vlieënde voëls.


Die naam Vaalbankspruit het verskillende betekenisse: 1 2 3 4 5 Vaalbankspruit (Vrystaat, lat -28,61, long 26,85), 28°36′21″S 26°51′05″O / 28.60585°S 26.85138°O / -28.60585; 26.85138 (Vaalbankspruit (suba sa Habagatang Aprika, Free State, lat -28,61, long 26,85)) Vaalbankspruit (Vrystaat, lat -28,06, long 28,86), 28°03′22″S 28°51′48″O / 28.05611°S 28.86344°O / -28.05611; 28.86344 (Vaalbankspruit (suba sa Habagatang Aprika, Free State, lat -28,06, long 28,86)) Vaalbankspruit (Vrystaat, lat -27,45, long 27,80), 27°27′00″S 27°47′49″O / 27.44992°S 27.79705°O / -27.44992; 27.79705 (Vaalbankspruit (suba sa Habagatang Aprika, Free State, lat -27,45, long 27,80)) Vaalbankspruit (Mpumalanga, lat -26,76, long 29,94), 26°45′52″S 29°56′17″O / 26.76435°S 29.93803°O / -26.76435; 29.93803 (Vaalbankspruit (suba sa Habagatang Aprika, Mpumalanga, lat -26,76, long 29,94)) Vaalbankspruit (Mpumalanga, lat -26,36, long 29,16), 26°21′28″S 29°09′51″O / 26.3578°S 29.16404°O / -26.3578; 29.16404 (Vaalbankspruit (suba sa Habagatang Aprika, Mpumalanga, lat -26,36, long 29,16))


USS Carl Vinson (CVN-70) is die Amerikaanse Vloot se derde Nimitz-klas supervliegdekskip. Hy is vernoem na Carl Vinson, 'n kongreslid van Georgia, uit erkenning vir sy bydraes tot die Amerikaanse Vloot. Die skip is in 1980 te water gelaat, het sy nooiensvaart in 1983 onderneem en het tussen 2005 en 2009 brandstofaanvulling en opknapping ondergaan. Benewens ontplooiings in Operation Desert Strike, Operation Iraqi Freedom, Operation Southern Watch en Operation Enduring Freedom, was Carl Vinson betrokke by 'n aantal noemenswaardige gebeurtenisse. Die lyk van Osama bin Laden is in 2011 ter see begrawe vanaf die dek van Carl Vinson, en dieselfde jaar, op Veteranedag, het hy gasheer gespeel vir die eerste NCAA-basketbalwedstryd op 'n vliegdekskip, tussen Noord-Carolina en Michigan.


Cyclopia sessiliflora is 'n plant wat hoort tot die genus Cyclopia. Die spesie is inheems aan die Wes-Kaap en kom in die Langeberg en Warmwatersberg voor. Die spesie is een van die vyf wat gebruik word vir die maak van heuningbostee. Die plant het 'n voorkomsgebied van kleiner as 1 336 km² en daar is tussen vyftien en twintig subpopulasies. Die plant is deel van die fynbos en word verder bedreig deur oorverwerking deur die tee produsente, die populasie se getalle daal as gevolg daarvan. SANBI Redlist Plants of the World Online


Die jaar 177 was 'n gewone jaar wat volgens die Gregoriaanse kalender op 'n Woensdag begin het. Dit was die 77ste jaar van die 2de eeu n.C. Soos ander gewone jare het die jaar 12 maande, 52 weke en 365 dae gehad. Commodus word mede–keiser van Marcus Aurelius. Pous Soter, kan ook 170 wees, die twaalfde pous van die Rooms-Katolieke Kerk (*onbekend).


Die jaar 189 was 'n gewone jaar wat volgens die Gregoriaanse kalender op 'n Donderdag begin het. Dit was die 89ste jaar van die 2de eeu n.C. Soos ander gewone jare het die jaar 12 maande, 52 weke en 365 dae gehad. Geta toekomstige mede–keiser van Septimius Severus.


Koos du Plessis (geb. Rustenburg, 10 Mei 1945 – oorl. Krugersdorp, 15 Januarie 1984) was 'n Suid-Afrikaanse musikant wat toonaangewend was in die Afrikaanse musiek-en-liriekbeweging van die 1970's en '80's. Hoewel hy kommersieel nie baie suksesvol was as uitvoerende kunstenaar nie, het die albums wat hy in sy leeftyd uitgereik het, 'n nuwe rigting in Afrikaanse musiek ingelui en word dit vandag as van die invloedrykstes in die taal se musiekgeskiedenis beskou. Tientalle verwerkings van sy komposisies is sedertdien deur verskeie ander Afrikaanse kunstenaars opgeneem en 'n hele paar het huldeblyk-albums aan hom opgeneem. Du Plessis is in die vroeë oggendure van Sondag 15 Januarie 1984 in 'n motorongeluk op die ou Krugersdorppad oorlede, nadat sy Volkswagen Kewer op ’n laagwaterbrug by Knoppieslaagte naby Centurion die pad byster geraak het terwyl hy ná middernag op pad was na Nick Taylor, sy musiekregisseur. Slegs drie Afrikaanse albums is onder sy naam uitgereik. Opnames van nuwe liedjies wat na sy dood ontdek is, het tot 'n vierde album gelei wat in 1995 postuum uitgereik is.


Die Slagting van Wounded Knee (Engels: Wounded Knee Massacre) was 'n skermutseling waarin die 7de Berede Divisie (U.S. 7th Cavalry) van die Amerikaanse leër op 29 Desember 1890 'n groep van die Minneconjou Lakota Sioux uitgemoor het. Die berede troepe het vier Hotchkiss-kanonne teen die Sioux gebruik. Sowat 200 Sioux-vroue en -kinders het ook omgekom. Die Sioux was navolgers van 'n godsdienstig-politiese sekte. Die insident by Wounded Knee word beskou as die afsluiting (hoewel nog nie die heel laaste skermutseling nie) van die oorlog tussen die Indiane en die ander Amerikaners om beheer van die westelike VSA. Utley, bl. 201. Brown, bl. 178; Utley, bl. 204 Nelson A. Miles to the Commissioner of Indian Affairs, March 13, 1917, "The official reports make the number killed 90 warriors and approximately 200 women and children." Wikimedia Commons het meer media in die kategorie Slagting van Wounded Knee. Coleman, William S.E. Voices of Wounded Knee, University of Nebraska Press (2000). ISBN 0803215061. Smith, Rex Alan.


Hierdie is 'n lys van nedersettings in die Verenigde State van Amerika.


Laval is 'n stad in die Metropolitaanse gebied van Montreal, Quebec, op die Île Jésus (Jesuseiland), wat in 1965 deur die samesmelting van 14 verskillende munisipaliteite ontstaan het. Laval het sowat 401 553 inwoners (2011). Eerste setlaars vestig hulle hier reeds teen die einde van die 17de eeu. Belangrike nywerhede is hout, voedsel, metaal, drukkerye, biotegnologie en mediese navorsing. 'n Bekende besienswaardigheid is die Cosmodôme (ruimtevaartmuseum). Hierdie artikel is ’n saadjie. Voel vry om Wikipedia te help deur dit uit te brei.


Detroit, grootste stad en hawe van Michigan, Verenigde State. Le Détroit is 'n stad in Calvados, Frankryk. Detroit (rivier) is 'n rivier in Ontario, Kanada.


Cleveland is die naam van 'n voormalige Engelse graafskap, wat na die Cleveland-berge vernoem is (sien Cleveland (Engeland)) van die volgende stede in die VSA: Cleveland, Florida Cleveland, Georgia Cleveland, Mississippi Cleveland, New York Cleveland, North Carolina Cleveland, Ohio Cleveland, Tennessee Cleveland, Texas Cleveland, Wisconsin van 'n voormalige president van die VSA: Grover Cleveland


‘n Jaart is ‘n Angelsaksiese lengtemaat nagenoeg gelyk aan 91.4cm. Hierdie historiese lengte-eenheid is gebruik in lande wat deel gevorm het van die Britse koloniale ryk. ‘n Jaart bestaan uit 3 voet en elke voet (lengtemaat) is op sy beurt weer verdeel in 12 duim. Dus is ‘n jaart 36 duim lank. ‘n Myl is 1760 jaart, ‘n furlong 220 jaart lank en 1760 jaart is gelyk aan 8 furlong. Twee jaart is ‘n vadem (vaam), ‘n kwart jaart is bekend as ‘n span en ‘n agtste jaart as ‘n vinger. Die woorde stok en roede word soms as sinonieme vir die woord jaart gebruik. In 1963 het die Britse parlement ‘n wet aangeneem waarvolgens die jaart vasgestel is op 0.9143992 meter en ‘n meter is gelyk aan 1.0936143 jaart. 1250 jaart is 1143 meter. Reeds in 1305 kom die jaart in Engelse wetgewing voor. Koning Hendrik I van Engeland het glo in sy tyd al bepaal dat die afstand van die punt van sy neus tot die punt van sy duim die wettige lengte van ‘n jaart sal wees.


Hierdie is 'n lys van gebiede in die Duitse deelstaat Berlyn. Berlyn word nie verdeel in gemeentes nie, maar is verdeel in administrasie-gebiede, en weer onderverdeel in oordsgebiede (voorstede). Administrasie-gebied Voorstad (Oordsgebied) verdere onderverdeling 01 Mitte (sien Berlin-Mitte) 0101 Mitte 0102 Moabit 0103 Hansaviertel 0104 Tiergarten 0105 Wedding 0106 Gesundbrunnen 02 Friedrichshain-Kreuzberg 0201 Friedrichshain 0202 Kreuzberg SO 36 SW 61 03 Pankow 0301 Prenzlauer Berg 0302 Weißensee 0303 Blankenburg 0304 Heinersdorf 0305 Karow 0306 Stadtrandsiedlung Malchow 0307 Pankow 0308 Blankenfelde 0309 Buch 0310 Französisch Buchholz 0311 Niederschönhausen 0312 Rosenthal 0313 Wilhelmsruh 04 Charlottenburg-Wilmersdorf 0401 Charlottenburg Halensee Jungfernheide Paul-Herz-Siedlung Pichelsberg Plötzensee Ruhleben Siedlung Charlottenburg-Nord Siedlung Eichkamp Siedlung Heerstraße Westend Witzleben 0402 Wilmersdorf 0403 Schmargendorf 0404 Grunewald 05 Spandau 0501 Spandau Altstadt Neustadt Stresow 0502 Haselhorst 0503 Siemensstadt 0504 Staaken 0505 Gatow 0506 Kladow 0507 Hakenfelde 0508 Falkenhagener Feld 0509 Wilhelmstadt 06 Steglitz-Zehlendorf 0601 Steglitz 0602 Lichterfelde 0603 Lankwitz 0604 Zehlendorf 0605 Dahlem 0606 Nikolassee 0607 Wannsee 07 Tempelhof-Schöneberg 0701 Schöneberg Bayerisches Viertel Insel Kielgan-Viertel Lindenhof 0702 Friedenau 0703 Tempelhof 0704 Mariendorf 0705 Marienfelde 0706 Lichtenrade 08 Neukölln 0801 Neukölln Rixdorf Böhmisches Dorf Rollbergviertel 0802 Britz Hufeisensiedlung 0803 Buckow 0804 Rudow 09 Treptow-Köpenick 0901 Alt-Treptow 0902 Plänterwald 0903 Baumschulenweg 0904 Johannisthal 0905 Niederschöneweide 0906 Altglienicke 0907 Adlershof 0908 Bohnsdorf 0909 Oberschöneweide 0910 Köpenick 0911 Friedrichshagen 0912 Rahnsdorf 0913 Grünau 0914 Müggelheim 0915 Schmöckwitz 10 Marzahn-Hellersdorf 1001 Marzahn 1002 Biesdorf 1003 Kaulsdorf 1004 Mahlsdorf 1005 Hellersdorf 11 Lichtenberg 1101 Friedrichsfelde 1102 Karlshorst 1103 Lichtenberg 1104 Falkenberg 1105 Hohenschönhausen 1106 Malchow 1107 Wartenberg 1108 Weißensee 12 Reinickendorf 1201 Reinickendorf 1202 Tegel 1203 Konradshöhe 1204 Heiligensee 1205 Frohnau 1206 Hermsdorf 1207 Waidmannslust 1208 Lübars 1209 Wittenau 1210 Märkisches Viertel 1211 Borsigwalde 1212 Tegelort 1213 Tegel-Süd [1]


Die 9de eeu v.C. het geduur van 900 tot 801 v.C.


Hier is 'n lys van wetenskapsfiksieboeke: Besoek Lys van Afrikaanse wetenskapsfiksie. 20,000 Leagues Under the Sea – Jules Verne 2001: A Space Odyssey – Arthur C. Clarke 334 – Thomas M. Disch An Age – Brian Aldiss The Andromeda Strain – Michael Crichton The Atrocity Exhibition – J.G. Ballard Babel-17 – Samuel R. Delany Barefoot in the Head – Brian Aldiss Battlefield Earth – L. Ron Hubbard Berserker – Fred Saberhagen The Blind Assassin – Margaret Atwood Born With the Dead – Robert Silverberg Brave New World – Aldous Huxley Bug Jack Barron – Norman Spinrad Camp Concentration – Thomas M. Disch A Canticle for Leibowitz – Walter M. Miller Jr. A Case of Conscience – James Blish The Caves of Steel – Isaac Asimov The Chrysalids – John Wyndham Childhood's End – Arthur C. Clarke City – Clifford Simak The City and the Stars – Arthur . Clarke A Clockwork Orange – Anthony Burgess Consider Her Ways – John Wyndham Cryptonomicon – Neal Stephenson The Day of the Triffids – John Wyndham The Demolished Man – Alfred Bester Destination: Void – Frank Herbert The Diamond Age – Neal Stephenson The Dispossessed – Ursula K. Le Guin Do Androids Dream of Electric Sheep?


7 September is die 250ste dag van die jaar in die Gregoriaanse kalender (251ste in skrikkeljare). Daar volg nog 115 dae. 878 – Pous Johannes VIII kroon Lodewyk II as koning van die Franke. 1159 – Pous Alexander III volg Pous Adrianus IV op. 1191 – Saladin word tydens die derde kruistog in die Slag van Arsuf verslaan. 1303 – Pous Bonifatius VIII word gevange geneem deur Guillaume de Nogaret en Sciarra van Colonna. 1714 – Die Bekragtiging van die Rastatter Vrede by 'n vredeskongres in Baden im Aargau beëindig die Spaanse Opvolgingsoorlog. 1818 – Karel III van Swede word as koning van Noorweë gekroon. 1822 – Brasilië verklaar onafhanklikheid van Portugal. 1940 – Die Blitz begin toe Nazi-Duitsland bomme op Londen laat val in die eerste van 57 opeenvolgende nagte van bombardering. 1977 – Verdrae tussen Panama en die VSA oor die status van die Panama-kanaal word geteken.


Rijndael is 'n kriptografiese algoritme ontwikkel deur Joan Daemen en Vincent Rijmen. In November 2001 het die Amerikaanse NIST hierdie algoritme gekies as die nuwe Advanced Encryption Standard, die opvolger van die Data Encryption Standard. Die naam Rijndael is afgelei uit die skrywers se name nl. "Rijmen" en "Daemen". Rijndael is 'n verfyning van die Square kriptografiese algoritme, terwyl Square op sy beurt 'n verfyning van die Shark algoritme is. Die grootste voordeel van Rijndael ten opsigte van DES is dat dit in hardeware sowel as in sagteware effektief geïmplementeer kan word. In die DES-algoritme is dit byvoorbeeld die geval dat in baie stappe bisse verwissel word. Verwerkers werk egter op greep-niveau en moet met aparte opdragte elke keer 'n los bis uit 'n versluieringsblok haal en op die korrekte bestemming plaas. In hardeware kan hierdie wel opgelos word met die korrekte stroombane. Rijndael werk daarenteen met hele grepe sodat 'n verwerker eenvoudig 'n greep kan lees en op die korrekte plek wegskryf. Nie alleen word só 'n hele greep op 'n slag verwerk nie (dus 8 keer soveel), daar is ook geen instruksies nodig om los bisse te hanteer nie.


Formule Een (amptelik FIA Formula One World Championship), dikwels afgekort tot F1 en ook bekend as Grand Prix-wedrenne, is die hoogste enkelsitplek (oopwiel) motorwedrenklas. Dit is 'n internasionale motorsport, wat jaarlikse wêreldbestuurders- en vervaardigerskampioenskappe insluit. Baie geesdriftiges beskou dit as die toppunt van motorwedrenne; dit is ook die duurste sport ter wêreld, met gemiddelde spanbegrotings in die orde van honderde miljoene VSA-dollar. Dit is gebaseer rondom 'n reeks wedrenne, bekend as grands prix, op pasgemaakte bane of afgebakende strate. Die sport is tradisioneel in Europa gesentreer, wat ongetwyfeld nog steeds sy leiersmark is, maar wedrenne is ook al gehou in die Amerikas, Afrika, Asië en Australië. Nuwe wedrenne in Aboe Dhabi, Bahrein, Maleisië, China en Turkye het die sport se internasionale karakter en aansien verder versterk. Die sport word beheer deur die FIA, Fédération Internationale de l'Automobile, wat op sy beurt hoofsaaklik bevorder en beheer word deur Bernie Ecclestone. Geskiedkundig het die Formule Eenreeks ontwikkel uit die voor-oorlogse Europese Grand Prix-motorwedrenne van die 1920's en die 1930's.


'n Dompelpomp is 'n pomp met 'n kort gekoppelde hermeties verseëlde motor. Die hele montering word onder die vloeistof gedompel. Die voordeel van die tipe pomp is dat daar, vir 'n groot installasie, 'n betekenisvolle vermindering is in die hoeveelheid beton wat benodig word om die reservoir te bou aangesien 'n aparte droë put nie benodig word nie. 'n Stelsel van meganiese seëls word gebruik om te voorkom dat die vloeistof wat uitgepomp word, die elektriese motor binnedring en 'n kortsluiting veroorsaak. Dompelpompe word aangetref in vele toepassings, enkelstadiumpompe word gebruik vir dreinering, pomp van riool, algemene industriële pompwerk en slikpompwerk. Multi-stadiumdompelpompe word tipies gebruik in boorgate vir wateronttrekking. Dompelpompe word ook in olieboorgate gebruik. Deur die druk by die bodem van die put te verhoog kan olie-produksie betekenisvol verhoog word in vergelyking met natuurlike produksie. Dit beteken dat elektriese dompelpompe 'n "kunsmatige stukrag" lewer vir olie-ontginning (in teenstelling met natuurlike vloei wat alleen op die druk in die reservoir staatmaak vir vloei). Borrelpompe en perdekoppompe word ook ingespan om die vloei vanuit boorgate te verhoog.


2 November is die 306de dag van die jaar (307de in 'n skrikkeljaar), met nog 59 dae oor. 676 – Pous Donus volg Pous Adeodatus op. 1389 – Pous Bonifatius IX volg Pous Urbanus VI op as hoof van die Rooms-Katolieke Kerk. 1705 – Lorenzo Ganganelli (Later Pous Clemens XIV) word gedoop. 1843 – Die NG gemeente Richmond gestig as 30ste gemeente van die Nederduitse Gereformeerde Kerk. 1889 – Noord- en Suid-Dakota word ingelyf as die 39ste en 40ste state van die VSA. 1912 – Tydens die Eerste Balkanoorlog eindig die veldslag van Lüleburgaz met 'n Bulgaarse oorwinning. 1914 – Rusland verklaar oorlog teen die Ottomaanse Ryk. 1916 – Tydens die Arabiese opstand teen die Ottomaanse Ryk word sjarief Hoessein ibn Ali as koning van Arabië gekroon. 1917 – Sionisme: Die Balfour Verklaring bevestig Britse ondersteuning vir 'n Joodse nedersetting in Palestina. 1919 – In Bautzen word die Lausitzse Volkspartei ("Lausitzer Volkspartei") gestig om die politiese belange van die Sorbiese volk in Duitsland te verteenwoordig. 1920 – Die eerste kommersiële radiostasie KDKA in Pittsburgh, Pennsilvanië saai vir die eerste keer uit.


Sondag is die weeksdag tussen Saterdag en Maandag. Die naam is afkomstig van Sunne, die Sakserse god, of Sunna, die Skandinawiese songodin, en beteken "Sunna/e se dag". Sondag word soms as die laaste dag van die week gereken (veral in moderne Europa en Suid-Amerika), en somtyds as die eerste dag ('n tradisie uit die antieke Judaïsme en antieke Egipte). In Oosters-Ortodokse Christelike families en gemeenskappe vind geen aktiwiteit op Sondae plaas nie, byvoorbeeld werk, om iets te doen wat iemand anders sal laat werk (soos die koop van goedere of dienste, insluitend openbare vervoer), die bestuur of was van 'n motor, tuinwerk, ensovoorts. Uitsonderings wat wel toegelaat word, is die bywoning van geestelike dienste, die benutting van noodsaaklike mediese dienste en (gewoonlik) die gebruik van elektrisiteit. In die antieke Joodse tradisie is Saterdag as die sabbat beskou. In baie tale is daar geen aparte woorde vir Saterdag en sabbat nie. Oosters-Ortodokse kerke onderskei tussen die sabbat (Saterdag) en die Heer se dag (Sondag).


Woensdag is die weeksdag tussen Dinsdag en Donderdag. Die naam is afkomstig van die Ou Engelse wodnesdæg, wat "Wodan se dag" beteken. Die astrologiese teken van die planeet Mercurius stel Woensdag voor, wat dies mercurii vir die Romeine was. In Engels het dit "Woden's Day" geword, omdat die Romeinse god Mercurius deur Woden in noordelike Europa geïdentifiseer was. Wanneer Sondag as die eerste dag van die week geneem word, is Woensdag die middelste dag van die week. Ooreenkomstig is die Duitse naam vir Woensdag Mittwoch (letterlik: middelweek) vanaf die Tiende Eeu, wat die oorspronklike naam Wochentag vervang het. Woensdag is ook in die middel van die algemene werksweek van Maandag tot Vrydag. In Spaans word miércoles gebruik om Woensdag te beteken, maar is ook 'n effe onbeleefde uitdrukking vir nooit ooit. Donderdag ISO 8601 (en) Where Wednesday Got Its Name Geargiveer 1 Maart 2006 op Wayback Machine Dae van die week Sondag | Maandag | Dinsdag | Woensdag | Donderdag | Vrydag | Saterdag


Vryedenke is 'n eienskap van indiwidue wat hul opinies vorm op die basis van hoe hulle 'n onderwerp verstaan en nie op die voorskrifte van tradisie, gesag of gevestigde menings of geloof nie. Die definisie is veral van toepassing op die verwerping van godsdienstige dogma. Vryedenkers neig om hul opinies te vorm deur van feite en redenasie gebruik te maak. Die term mag beskouinge beskryf wat onafhanklik is van gevestigde of dogmatiese politiese, sosiale of intellektuele beskouinge. Dit word dikwels gebruik om mense te beskryf wat skepties is oor ortodokse godsdienstige dogma. In die Westerse samelewing, word dit dikwels gebruik om mense te beskryf wat Christense dogma bevraagteken of verwerp. Baie vryedenkers glo dat daar onvoldoende bewyse bestaan vir die aansprake op die bestaan van die bonatuurlike. Geen vryedenkers aanvaar godsdienstige dogma as 'n aanvaarbare verduideliking tot die bestaan van die heelal of as 'n realistiese grondslag oor hoe om daarin te lewe nie. Die term se betekenis spruit uit die vryelike bevraagtekening en oordenking van alle aansprake. Daar bestaan sterk bande tussen vryedenke en terme soos ateïsme, deïsme, universalisme, kettery, skeptisisme asook humanisme, maar nie een van die terme is sinonieme nie.


Die Lomé Konvensie is 'n verdrag wat handel tussen die Europese Unie en 71 (later 77) Afrika-, Karibiese en Pasifiese nasies (saam bekend as die ACP lande) gereguleer het tussen 1975 en 2000. Dit is in 1975 in Lomé, Togo daargestel, en het sommige van die voordelige toegangsregte wat lede van die Statebond geniet het tot die Verenigde Koninkryk se mark behou na díé se toetrede tot die Unie. Dit is hernu in 1979, 1985, 1989 en 2000, en daarna vervang deur die Cotonou Ooreenkoms. A history of the Lomé Convention Geargiveer 8 Maart 2008 op Wayback Machine


Tweebuffelsmeteenslagmorsdoodgeskietfontein is 'n plaas wat in die provinsie Noordwes ongeveer 200 km wes van Pretoria lê en amptelik by die Landmeter-Generaal geregistreer is. Die naam illustreer die saamflansende kenmerk van 'n Afrikaanse samestelling: al die beskrywende aspekte van 'n konsep kan in die algemeen saamgebind word in een lang woord. 'n Ander voorbeeld sou wees wildewaatlemoenkonfytkompetisiebeoordelaarshandleiding of wat van een met so 70 letters: maketaanwaatlemoenkonfyttentoonstellingbeoordelaarshandleidingsboekies. Sulke uiterste gebruik is egter nie algemeen nie, en daar is ooreenstemming dat woorde met koppeltekens geskei word indien dit té lank begin raak. Anton Goosen het ook 'n liedjie met hierdie titel opgevoer, wat deur Fanus Rautenbach geskryf is. "Help bietjie dié flaters regstel op Wikipedia". Besoek op 30 Augustus 2018. "Professor AM de Lange" (in Engels). Geargiveer vanaf die oorspronklike op 27 Junie 2017. Besoek op 25 Julie 2011. "HUNT FOR TWO BUFFALOES" (in Engels). Geargiveer vanaf die oorspronklike op 4 Maart 2016. Besoek op 25 Julie 2011. Koördinate: 26°10′S 26°28′O / 26.167°S 26.467°O / -26.167; 26.467


Sterrekunde (ook astronomie genoem, wat "die wette van die sterre" beteken) is 'n wetenskap wat die waarneming en verduideliking van gebeurtenisse buite die Aarde se atmosfeer behels. Die oorsprong/kosmologie, fisiese en chemiese eienskappe van voorwerpe wat in die hemelruim waargeneem kan word, word bestudeer. Waarnemings sluit die volgende in: mane, planete en eksoplanete, sterre, newels en sterrestelsels. Gebeurtenisse sluit in supernovas, gammastraaluitbarstings, die Oerknal en kosmiese agtergrondstraling. Kosmologie is 'n onderafdeling van sterrekunde wat fokus op die studie van die oorsprong en evolusie van die heelal (dus, hoe alles begin en ontwikkel het) en behandel verskynsels wat buite die atmosfeer van die aarde voorkom, insluitend supernova-ontploffings, gammastraaluitbarstings, en kosmiese agtergrondstraling. Sterrekunde is een van die min wetenskappe waar amateurs steeds 'n rol speel, veral met die ontdekking en monitering van verskynsels van 'n verbygaande aard, soos komete en meteore. Sterrekunde moenie met astrologie verwar word nie. Laasgenoemde is 'n versamelnaam vir idees oor die verband tussen die lot van mense en gebeurtenisse op aarde en die stand van die hemelliggame.


Hierdie artikel handel oor die kleur, sien gerus Wit (dubbelsinnig) vir alternatiewe betekenisse. Wit is 'n kleur (meer akkuraat gestel bevat dit alle kleure van die spektrum, en word soms as 'n achromatiese kleur beskryf — swart is die afwesigheid van kleur) wat 'n hoë helderheid maar geen skakering het nie. Die indruk van wit lig kan geskep word deur toepaslike sterktes van die primêre kleurspektrum te meng (deur 'n proses genaamd "toevoegende kleurmenging"): rooi, groen en blou. Daar moet daarop gelet word dat die lig wat deur hierdie tegniek verskaf word, grootliks verskil van dié wat deur gloeiing (sien onder) verskaf word. In verfwerk kan wit geskep word deur omgewingslig vanaf 'n wit pigment te reflekteer. Wanneer wit met swart gemeng word ontstaan grys. Totdat Newton se werk aanvaar is, het meeste wetenskaplikes geglo dat wit lig die fundamentele kleur van lig is, en dat ander kleure gevorm word slegs deur iets by lig te voeg. Newton het bewys dat wit lig gevorm word deur die ander kleure te kombineer.


Aardrykskunde of geografie (Grieks: γεωγραφία geografia) is die wetenskaplike studie van die liggings- en ruimtelike variasies in beide die fisiese en menslike verskynsels op Aarde. Antieke boeke verwys alreeds na hierdie vak, onder andere die boek Geographia deur Klaudios Ptolemaios (2de eeu). Aardrykskunde as 'n vak bestaan uit meer as kartografie, die studie van kaarte. Dit behels ook die ondersoek na wat en waar dinge op aarde is en ook hoekom dit daar voorkom en nie elders nie. Daar word ook gepoog om vas te stel of die verskynsels mensgemaak of natuurlik is. Die gevolge van die verskille word dan ook bestudeer. Vanaf die antieke tyd het die Egiptenare en Babiloniërs hul omgewing verken: Koning Pepi II het 'n dwerg uit die land Punt (Somalië?) laat kom en later het koningin Hatshepesut ook 'n gesantskap gestuur om met díé Afrika-land handelsbetrekkinge aan te gaan. Nog later het farao Nekau II ses skepe om die Kaap gestuur wat in 594 v. C. weer na Egipte teruggekeer het. Ook die Fenisiërs het tot ver buite die Straat van Gibraltar ontdekkingsreise aangepak.


Die skepe wat koning Nekau II om die Kaap gestuur het, keer ná twee jaar na Egipte terug.


Siaan is 'n suiwer spektrale kleur, maar dieselfde tint kan ook voortgebring word deur gelyke hoeveelhede groen en blou lig te meng. Siaan is dus die komplement van rooi: siaanpigmente absorbeer rooi lig. Siaan word soms ook blougroen genoem, en word dikwels nie van ligblou onderskei nie. 'n Voorbeeld van 'n siaankleur in die RGB-kleurspasie het sterktes <0, 255, 255> op 'n 0 tot 255 skaal. Siaan is een van die algemene inkstowwe wat in vierkleurdrukwerk gebruik word, tesame met magenta, geel en swart; hierdie stel kleure word na verwys as "CMYK". Sekere tinte in verwante spektra wat sterk met siaan ooreenkom, is turkoois, neonblou en akwamaryn. Volgens verskeie kleurskemas word siaan as volg voorgestel: Lys van kleure


DVD-R-skyfies is DVD-media wat net een keer met data beskryf kan word. Die DVD-R-formaat kan tussen 4,7 en 8,5 GB (as dubbellaag-medium) data stoor en is deur die DVD-Forum amptelik goedgekeur vir video-opnames met DVD-opnemers. Sien ook: DVD-formate Hierdie artikel is ’n saadjie. Voel vry om Wikipedia te help deur dit uit te brei.


Die woord inheems het verskeie verwante betekenisse: Die natuurlike mense van 'n plek; sien inheemse mense. In biologie beteken inheems natuurlik aan 'n plek of biota, in kontras met enige van verskeie terme wat "nie natuurlik" beteken (nie-inheems, indringer, ingevoer), en word onderskei van endemies: 'n Spesie wat endemies is, is uniek aan daardie plek en word nie elders natuurlik gevind nie, maar 'n inheemse spesie is een wat natuurlik maar nie uniek voorkom in daardie area nie, omdat dit ook natuurlik in ander areas verskyn. Wikiwoordeboek het 'n inskrywing vir inheems.


FC St. Pauli is 'n Duitse sportklub uit Hamburg, wat veral bekend is vir sy sokkerspan. Die klub het aanhangers reg deur Duitsland wat aangetrokke voel tot die kulturele beeld van die klub wat oor jare gevestig is. Die klub word beskou as links, anti-fascisties en tolerant. Die simbool van die rebelse houding is die seerowervlag met sy skedel, die Totenkopf, wat die nie-amptelike simbool van die klub is. Die klub is populêr onder punks, bejaardes, minderhede, homoseksuele en rock-groepe soos Turbonegro, The Sisters of Mercy en New Model Army. Die tuisveld, die Millerntor-stadion, is geleë in die Hamburgse wyk St. Pauli wat ook der Kiez genoem word. St. Pauli se bynaam die Kiezkicker is hieraan ontleen. Die klub is gestig op 15 Mei 1910 en was tot 1924 bekend as St. Pauli TV. Die klub het die eerste keer in die openbare oog gekom in 1948 toe die legendariese "Wunderelf" tot in die halfeindstryd van die nasionale kampioenskappe gevorder het. Die klub se kultusstatus het in die 1980’s ontstaan.


SV Wilhelmshaven is 'n Duitse sokkerklub uit Wilhelmshaven in Neder-Sakse. FC Comet is in 1905 gestig en is kort daarna herdoop na FC Deutschland Wilhelmshaven. In 1912 het die klub met Heppenser BSV saamgesmelt en in 1924 met VfB Wilhelmshaven om Wilhelmshavener SV 1906 te word. In 1939 het SV 06 met VfL 1905 Rüstringen saamgesmelt om SpVgg Wilhelmshaven 05 te vorm. Die span het meegeding in die Gauliga Neder-Sakse (en tydens die Tweede Wêreldoorlog in die Gauliga Weser-Ems), een van die 16 topligas in die Duitse sokkerstruktuur ten tyde van die Derde Ryk. Die span het in 1943 en 1944 aan die nasionale eindtoernooi deelgeneem, maar is redelik vroeg uitgeskakel. Na die Tweede Wêreldoorlog is die span eers weer in 1952 herstig en in 1972 is daar met TSV Germania saamgesmelt om die huidige SV Wilhelmshaven te vorm. In 1992 het SVW met Olympia Wilhelmshaven saamgesmelt, maar Olympia se spelers het weer die vereniging verlaat. In 2000 wou die twee groepe weer verenig, maar die DFB het die versoek geweier weens SV Wilhelmshaven se beroerde finansies en 'n dreigende bankrotskap, wat op die ou end afgeweer is.


Citrusdal is 'n dorp op die regteroewer van die Olifantsrivier, 177 km noord van Kaapstad en byna halfpad tussen Piketberg en Clanwilliam in 'n vrugbare vallei waar, danksy kanale, sitrus op grootskaal verbou word. Die bevolking het 7 177 getel in 2011, sowat 3 100 meer as in 1996. Dit is een van die hoofdorpe in die omgewing. Die N7 nasionale pad gaan naby Citrusdal verby. Die dorp is in 1916 deur die Nederduitse Gereformeerde Kerk gestig en verkry munisipale status in Maart 1957. Vandag vorm dit saam met Clanwilliam en omliggende nedersettings deel van die Cederberg Plaaslike Munisipaliteit. Die naam is afkomstig van die verbouing van sitrusvrugte in die omliggende vallei. Elektrisiteitsvoorsiening is in 1948 voltooi. In die 2001-sensus is die bevolking van Citrusdal aangeteken as 5,023 mense in 1,401 huishoudings. 73% van die inwoners het hulself beskryf as "Kleurlinge", 21% as "Blanke Suid-Afrikaners" en 6% as "Swart mense". Die dominante taal is Afrikaans met 95% van die bevolking wat dit as hul moedertaal praat, terwyl 4% Xhosa praat en 1% praat Engels.


Die Belgiese Koloniale Ryk  (Frans: Empire colonial belge; Nederlands: Belgisch koloniaal rijk) het uit drie kolonies bestaan, wat vanaf 1885 tot 1962 deur België beheer is. Die Belgiese Kongo (vandag Demokratiese Republiek van die Kongo), Ruanda-Urundi (vandag Rwanda en Burundi) en 'n konsessie in China. Die ryk was anders, as met die meeste ander Europese koloniale magte, in die sin dat rofweg 98% van die koloniale ryk net een kolonie (sowat 76 keer groter as België)- die Belgiese Kongo- was die persoonlike eiendom van Leopold II van België, en is nooit deur politieke of militêre optrede deur die Belgiese staat verkry nie. Die Belge neig om eerder na "die kolonies" te verwys as "die ryk". Anders as die ander lande in hierdie tydvak van die geskiedenis met buitelandse kolonies soos met die Britse Ryk of die Duitse Keiserryk, het België nooit 'n monargie-tipe van 'n keiser gehad nie. België het sy onafhanklikheid in 1830 verkry met die Belgiese Rewolusie teen die Nederlandse regering van die Verenigde Koninkryk van die Nederlande.


Die Rassemblement National (tot 1 Junie 2018: Front National (FN)) is 'n regsgesinde, populistiese en nasionalistiese politieke party in Frankryk, gestig in 1972 deur Jean-Marie Le Pen. Die RN beweer dat hulle omtrent 75 000 lede het. In die Franse 2002 presidensiële verkiesing het Jean-Marie Le Pen tweede na Jacques Chirac gekom. Marine Le Pen het in Januarie 2011 haar vader opgevolg. Alhoewel die RN homself as 'n hoofstroom regse party beskryf, word hy in die media en deur akademici beskryf as ekstreem regs en selfs anti-semities. Die Rassemblement National staan vir 'n terugkeer na tradisionele waardes en 'n herinstelling van die doodstraf. Die FN is gekant teen immigrasie veral van Islamitiese lande. In die 1995-verkiesing het mnr. Le Pen voorgestel dat "drie miljoen nie-Europeërs uit Frankryk verwyder moet word op 'n humanitêre manier."


'n Bonsai is 'n miniatuurplant, meestal 'n boomsoort, wat in 'n pot verbou word. "Bonsai" (Japannees: 盆栽) beteken "houer" of "potplant", dit wil sê bome wat in potte geplant word. Die boom moet onderhou word en sy blare en wortels moet gesnoei word. Die bome se groei word hierdeur gestrem sodat dit die vorm van 'n dwergboompie behou. Daar word gesê dat die Chinese die eerste volk was wat bome (klein) gemaak het. Daarna het die Japannese die bonsaikuns aangeleer en verskillende style ontwikkel. Mens kry verskillende bonsaistyle: Formeel regop Informeel regop Skuins op Verwaaide vorm Halfkaskadevorm Kaskadevorm Wysgeervorm Besemvorm Versperringvorm Rotsgesteunde vorm Rotsgedrapeerde vorm Stutwortelvorm Dubbelstamvorm Woudvorm Slingervorm Hierdie artikel is ’n saadjie. Voel vry om Wikipedia te help deur dit uit te brei.


Jamestown (bevolking 630 in 2016) is 'n hawe en die hoofstad van Sint Helena. Dit is in 1659 deur die Britse Oos-Indiese Kompanjie gestig. Die dorp se mees prominente eienskap is Jacob's Ladder met 699 trappe, wat in 1829 gebou is om Jamestown met 'n mas op Ladder Hill, wat steeds in gebruik is, te verbind. Die leer is baie gewild onder toeriste en is snags helder verlig. 'n Padwedloop vind jaarliks daar plaas met mense wat van oor die wêreld kom om daaraan deel te neem. Die dorp se bevolking is, soos die res van die eiland se bevolking, aan die krimp. Die daling in bevolking is ook te wyte aan die groei in St. Helena se voorstad, Half Tree Hollow. Daar is goeie voorbeelde van Britse koloniale argitektuur in die dorp en dit is as 'n wêrelderfenisgebied benoem. Baie geboue is van vulkaanrots vanuit die plaaslike omgewing gebou. Jamestown is die hoofsentrum van die eiland se padnetwerk en kommunikasie infrastruktuur. Die dorp vorm 'n klein enklawe tussen styl hange waarop nie gebou kan word nie. Dit is daarom dig bewoon en is redelik lank en smal.


KNSM-eiland is 'n woonbuurt op 'n skiereiland in die Oostelike Hawegebied van Amsterdam. Dit is vernoem na die Koninklijke Nederlandse Stoomboot-Maatschappij (KNSM) wat vroeër daar gevestig was. Daar word aan die einde van die 19de eeu met die aanleg van die skiereiland in die IJ begin. Aanvanklik was die eiland 'n golfbreker vir die Oostelijke Handelskade, net soos die naasliggende Java-eiland. Later word dit met bagger materiaal uit die Noordseekanaal hoër gemaak. Die KNSM word in 1903 op die haweterrein wat so ontstaan gevestig wat op die ou einde die hele Surinamekade en Levantkade omvat. Na die Tweede Wêreldoorlog vier KNSM in 1956 nog hulle 100-jarige bestaan, maar vervolgens tree agteruitgang in, onder meer als gevolg van die dekolonisasie van Nederlands-Indië en omdat skeepsvrag oorgeskakel het na behouering. Aktiwiteite word geleidelik na die Westelik Hawegebied verplaas of gestaak. In 1977 vertrek KNSM finaal van die eiland en in die tagtigerjare neem krakers, kunstenaars en stadsnomade besit van die gebied. In die negentigerjare word die gebied herontwikkel tot woonbuurt, volgens 'n plan uit 1988 van die argitek Jo Coenen wat ook self 'n gebou ontwerp (Emerald Empire aan die oostelike punt).


'n Kontinent is 'n groot aaneenlopende landmassa wat 'n relatiewe selfstandige geheel vorm en natuurlike grense het. Die planeet aarde het die volgende kontinente (gelys volgens grootte): Asië (ongeveer 43 608 000 km²) Afrika (ongeveer 30 335 000 km²) Noord-Amerika (ongeveer 25 349v000 km²) Suid-Amerika (ongeveer 21 069 501 km²) Antarktika (ongeveer 13 661 000 km²) Europa (ongeveer 10 498 000 km²) Oseanië (ongeveer 9 008 458 km²) Geanimeerde kleur-kode kaart wys die onderskeie kontinente. Afhangende van die metode en model wat gebruik word, kan sekere kontinente as gekonsolideerd of verder onderverdeel beskou word. Byvoorbeeld: Eurasië word gereeld onderverdeel in Europa en Asië (rooi kleure), terwyl Noord- en Suid-Amerika somtyds as die Amerikas kontinent (groen kleure) bekend staan. Dymaxion-kaart wys landmassa as byna een aaneenlopende kontinent. Tektoniese plate onder die kontinente en oseane. Daar is verskeie maniere om die kontinente van mekaar te onderskei: Stede Dorpe Lys van hoofstede Land The World – Continents Geargiveer 21 Februarie 2006 op Wayback Machine, Atlas of Canada "Continent".


FSV Zwickau is 'n Duitse sokkerklub uit Zwickau in die deelstaat Sakse. SG Planitz is in 1912 gestig in Planitz naby Zwickau, sedert 1944 'n stadswyk van Zwickau. In die 1930’s het die klub in die Gauliga gespeel, destyds die hoogste vlak. Na die Tweede Wêreldoorlog is die klub heropgerig, maar in tipies Oos-Duitse styl het die klub 'n reeks naamsveranderinge ondergaan: In 1949 word die klub ZSG Horch Zwickau en die volgende jaar BSG Horch Zwickau. In die 1950/51-seisoen word die klub BSG Motor Zwickau. In 1968 smelt die klub saam met Aktivist Karl Marx Zwickau en word Sachsenring Zwickau. Die laaste naamsverandering was op 1 Januarie 1990 toe die huidige naam aangeneem is. SG Planitz was die eerste kampioen van Oos-Duitsland, maar nie in die DDR-Oberliga, wat eers die volgende jaar opgerig is, nie. Die klub het SG Freiimfelde Halle in die eindstryd verslaan. Daar was planne om die kampioen van die Sowjet-geokkupeerde Duitsland teen die wenner van al die ander gebiede deur die Geallieerdes beheer te laat speel om die Duitse kampioen te bepaal, maar die Koue Oorlog het dit verhoed toe die Sowjet-Unie Planitz verhoed het om na Stuttgart te reis om teen 1.


Die Berlynse Raadsaal, wat vanweë sy fasadeontwerp met rooi klinkerstene as Rotes Rathaus bekend staan, is geleë in die Rathausstraße en dien as die setel van die deelstaatregering (Senaat) en regerende burgemeester (eerste minister) van die Duitse hoofstad Berlyn. Die raadsaal is tussen 1861 en 1869 deur die argitek Hermann Friedrich Waesemann (1813–1879) gebou, waarby die raadsaal van Thorn in Wes-Pruise as argitektoniese voorbeeld gedien het. Die ontwerp van die toring met 'n hoogte van 94 meter is aan die torings van die katedraal van Laon in Frankryk ontleen. Die gebou is 'n tipiese voorbeeld van die Berlynse rondboogstyl, wat oorspronklik deur die argitek Karl Friedrich Schinkel en sy skool ontwikkel is, en het daarnaas ook baie kenmerke van Gotiese raadsale. Die raadsaal het 'n aantal ouer geboue vervang, wat gedeeltelik uit die Middeleeue gedateer het, en beslaan 'n hele straatblok. Die gebou het na sy voltooiing steeds as raadsaal gedien. Nadat dit tydens die Tweede Wêreldoorlog verniel is, is dit in die 1950's herbou as die setel van die Oos-Berlynse stadsregering, die Magistrat, terwyl die Wes-Berlynse regering na die Rathaus Schöneberg in die gelyknamige stadsdeel verhuis het.


Caledon is 'n dorp in die Wes-Kaap aan die voet van die Klein Swartberg, 125 km oos-suidoos van Kaapstad en 72 km noordwes van Bredasdorp. Die dorp is 244 meter bo seespieël aan die N2 nasionale pad tussen Kaapstad en Port Elizabeth geleë in 'n distrik, algemeen bekend as die Overberg, wat bekend is om sy pragtige natuurtonele en die staalfontein. Dit is wêreldberoemd om sy groot verskeidenheid heide, protea en ander veldblomtipes. Daar is ook 'n casinokompleks op die dorp. Sedert Februarie 2014 produseer die windplaas, Dassiesklip, omtrent 5 km wes van Caledon, ook hernieubare energie aan die hoofkragtoevoer. Die eerste vestiging deur blankes het in omstreeks 1715 begin. Mettertyd het die dorp 'n gewilde gesondheidsoord geword na aanleiding van die warm staalfontein. Dit het eers bekend gestaan as Zwarte Berg of Zwartebergbad, maar is op 13 Desember 1813 hernoem na die graaf van Caledon (Du Pré Alexander, graaf van Caledon), goewerneur van die Kaap van 1807 tot 1811. 'n Dorpsbestuursraad is in 1840 ingestel en munisipale status op 1 Januarie 1884 toegeken. Munisipaliteit (1)


Somerset-Wes is 'n dorp in die Suidwes-Kaap binne die Stad Kaapstad Metropolitaanse Munisipaliteit in die Helderberggebied geleë, sowat 45 km suidoos van Kaapstad. Dit is een van die rykste en snelgroeiende dorpe in die land en die tuiste van 'n groot Duitse, Engelse, Nederlandse, sowel as oud-Namibiese bevolking, vandaar die bynaam "Sommer Suidwes". Die bevolking het na raming die afgelope sowat 15 jaar verdubbel, terwyl die sakekern van die dorp uit die hoofstraat na die omgewing van die "Somerset Mall" winkelkompleks verskuif het, wat nou as die sakekern van die hele Helderberg-kom (Somerset-Wes, die Strand en Gordonsbaai) dien. Die dorp is in 1822 gestig op 'n deel van die historiese plaas Vergelegen en vernoem na goewerneur lord Charles Somerset (1763–1831), die destydse goewerneur van die Kaapkolonie van 1814 tot 1826. Die opgetekende geskiedenis strek egter verder terug, aangesien die area reeds in 1657 deur Europeërs besoek is. Hulle het 'n klein Hottentot-stam teëgekom wie se skape in die vallei gewei het. Die Europese besoekers het die gebied half as 'n grap en half uit nostalgie na hulle vaderland Hottentots-Holland genoem.


Die term hernubare energie (ook hernieubare energie) (wat dikwels ook volhoubare, herwinbare of duursame energie genoem word) verwys na natuurlike en (byna) onuitputlike energiebronne soos son- en geotermiese krag, getye- en windkrag wat vir tegniese kragopwekking gebruik kan word en fossielbrandstowwe soos steen- en bruinkool, aardgas en ru-olie in toenemende mate begin vervang. Volgens die fisiese wette is die bogenoemde alternatiewe energiebronne streng gesproke nie "hernubaar" nie, maar kom voortdurend in natuurlike prosesse voor. Die straling van die son op die aarde word byvoorbeeld teruggestraal na die ruimte, vir 29% as lig en vir 71% as hitte. Die ontginning van hierdie duursame energiebronne beteken slegs dat 'n klein hoeveelheid energie vir die menslike gebruik benut word. Energieverbruik in die suiwer fisiese sin is nie denkbaar sonder dat die energie in die natuurlike prosesse teruggevoer word nie. In teenstelling met die voortdurende natuurlike prosesse is die kragopwekking deur middel van fossielbrandstowwe geen duursame proses nie. Die groot voorrade kool, ru-olie en aardgas is oor 'n groot tydperk van enkele honderd miljoen jaar in 'n natuurlike proses deur die verrotting van biomassa gevorm, wat teoreties ook "hernubaar" sou kon wees.


Jersey (amptelik die Distrik van die eiland Jersey, Engels: Bailiwick of Jersey, Frans: Bailliage de Jersey, Jèrriais: Jèrri) is die grootste van die Kanaaleilande digby die kus van Noord-Frankryk en net soos die eilande Man en Guernsey 'n besitting van die Britse Kroon, wat nie deel uitmaak van die Verenigde Koninkryk of die Europese Unie nie. Die eiland met 'n oppervlak van 118,2 vierkante kilometer het sowat 98 000 inwoners. Die onbewoonde eilande Minquiers en Ecréhous behoort tot Jersey. Die eiland is 'n oorblyfsel van die historiese hertogdom van Normandië, en die plaaslike Frans-Normandiese dialek Jèrriais word as streektaal erken. Engels en Frans is die amptelike tale. Frans bly tot die jaar 1946 'n amptelike taal van die regering, maar sy gebruik is vandag beperk tot 'n aantal seremonies soos die gebed voor die opening van die Statevergadering. Frans is egter 'n verpligte skoolvak. Die eerste bewoners was jagters en versamelaars wat gedurende die Ou Steentydperk (omstreeks 250 000 v.C.) in grotte gewoon het. Die groot aantal menhire en dolmens op die eiland dateer uit die Nuwe Steentydperk (omtrent 4000 v.C.).


Hierdie artikel handel oor die eiland in Asië. Vir die land wat algemeen as Taiwan bekend staan, sien Republiek China. Taiwan (Chinees: 臺灣 / 台湾, pinyin: Táiwān, Taiwannees: Tâi-oân, Hakka: Thòi-vǎn; voorheen bekend as Formosa, vanaf Portugees: Ilha Formosa [ˌiʎɐ fuɾˈmɔzɐ], letterlik: "pragtige eiland") is die grootste eiland van die Republiek China tussen die Suid-Chinese See in die suidweste, die Oos-Chinese See in die noorde en die Filippynse See in die ooste. Dié eiland beheer die gelyknamige Chinese provinsie wat die mees oostelike van dié land is. Taiwan word deur die Straat van Taiwan van die Chinese vasteland in die noordweste en deur die Luzonstraat van die Filippynse eiland Luzon in die suide geskei. In die noordooste is die Japanse Ryukyu-eilande geleë. Taiwan is suidoos van die Volksrepubliek China se provinsie Fujian geleë en word beheer deur die Republiek China, wat sedert 1949 net uit die hoofeiland en omliggende eilande bestaan. Die eiland het 'n bevolking van 23 140 000 in 2010 gehad en beslaan 'n oppervlakte van 35 801 km².


Clocolan is 'n dorpie in die Oos-Vrystaat en is in 1907 gestig. Die dorpie lê aan die R26, halfpad tussen Bethlehem en Bloemfontein. Die dorp is gestig op die plase Reinzi en Harold en het sy naam te danke aan die Afrikanerboere wat in die omgewing geboer het wat die uitspraak van die "Hlohlowane"-berg (wes van die huidige Clocolan) verkeerd gehad het. "Hlohlowane" is 'n Sothowoord en beteken "rif van die veldslag". Die Oos-Vrystaat is alombekend vir die majestueuse sandsteenformasies in die omgewing. Clocolan maak deel uit van die gebied wat van Lesotho verower is gedurende die Basotho-oorloë van die vroeë 1800s. Die area is ryk aan geskiedenis van die Afrikaners wat hulle hier gevestig het asook die Basotho wat hier gewoon het. Die dorp is die gasheer vir die jaarlikse Veteraantrekker-uitstalling in Maart. Clocolan het die tweede kleinste distrik in Suid-Afrika maar is een van die beste landboudistrikte in die land. Die area is bekend vir die verbouing van koring en mielies, groot kuddes beeste en skape en die produksie van spesialiteitsvrugte soos kersies. "Die Plaashuis"-gastehuis is een van die bekendstes in Clocolan en spog met 'n vyfstergraad.


Inkosi Albert Luthuli was 'n Zoeloehoofman, onderwyser, en president van die African National Congress en wenner van die Nobelprys vir Vrede in 1960. Luthuli is omstreeks 1898 in Bulawayo, Suid-Rhodesië, gebore. Hy ontvang opleiding as onderwyser aan die Adamskollege. Hy dien in die Naturelleverteenwoordigersraad totdat dit in 1946 afgeskaf word. Hy word president van die ANC in 1952, waarna sy verset teen die regering en sy aandeel in die openbare vernietiging van passe na die oproerigheid by Sharpeville daartoe lei dat hy in sy huis op Stanger ingeperk word. Albert Luthuli was die eerste Afrikaan wat die Nobelprys vir Vrede ontvang het. Luthuli het internasionale erkenning gekry vir sy pogings om nie-gewelddadige metodes te gebruik om die rassediskriminasie in Suid-Afrika te beëindig. Luthuli se leierskap het vroeg in sy lewe reeds begin. In 1936 is hy verkies tot hoofman van Groutville se Umvoti Mission Reserve. Hier het hy al die gebruike en tradisies van die Zoeloes aangeleer. In 1945 het hy hom by die African National Congress (ANC) aangesluit en is in 1952 verkies tot president-generaal van die ANC. In dieselfde jaar het Luthuli 'n nie-gewelddadige optog teen die onregverdige wette van die land gelei.


Senator George Heaton Nicholls was 'n Suid-Afrikaanse politikus en diplomaat. Hy is in 1876 in Hounslow, Londen gebore en sluit hom later aan by die Britse leër en doen diens in die Duke of Cornwall's Light Infantry in Opper-Birma en Afghanistan. Nicholss kom in 1900 tydens die Tweede Vryheidsoorlog van Ceylon na Suid-Afrika, sluit aan by die Noord-Rhodesiese Polisie, waar hy as polisiekommissaris in Noordwes-Rhodesië dien, en vergesel hoofman Lewanika op sy besoek aan Londen vir die kroning van koning Edward VII. Ná verdere diens in die res van Afrika, vestig Nicholls hom in Natal as suiker boer waar hy bekendheid verwerf as voorsitter van die Zululand Sugar Planters' Union en stig ook die Umfolozi Co-operative Sugar Planters. In 1920 word hy die eerste keer tot die Parlement verkies as lid vir Zoeloeland, waar hy blyk 'n sterk voorstander van die Britse saak te wees. Hy was lid van die parlementêre afvaardiging na Kanada in 1928 en woon die Rykskonferensie in Londen in 1931 as raadgewer by, onderhandelinge oor die toekoms van Indië asook baie ander belangrike gebeure.


Anacletus I, (ook Cletus, of Anencletus) die derde pous van die Rooms-Katolieke Kerk, is volgens die Kerk die opvolger van Pous Linus as pous (biskop) van Rome van 76 tot 88. Die naam Anacletus beteken "onberispelik". Volgens sommige bronne is hy dieselfde persoon as pous Cletus. Ander bronne beweer egter dat hy Cletus se opvolger was. Tydens sy pontifikaat is daar begin met die inseëning van biskoppe. Sy opvolger was Pous Clemens I. Volgens die Liber Pontificalis is hy gebore in die buurt Vicus Patricius en is hy die seun van Emilianus. Vroeër is hy in die Rooms-Katolieke Kerk as heilige vereer (tot 1969). Sy feesdag was op 26 April. Sy stoflike oorskot word in die Sint Pieterskerk in die Vatikaan bewaar. Anacletus, Saint. (2008). Encyclopædia Britannica. Deluxe Edition. Chicago: Encyclopædia Britannica. Campbell, T. (1907). Pope St. Anacletus. In The Catholic Encyclopedia. New York: Robert Appleton Company. Besoek op 28 Augustus 2014 by New Advent: [1] Artaud de Montor, A.F. Chévalier de, (1772–1849) The lives and times of the Popes, bl.


Papegaaiduiker verwys na enige van die Alkespesies in die genus Fratercula (Latyn: klein broer). Die voël het 'n kenmerkende gekleurde snawel tydens die broeiseisoen. Hulle broei in groot kolonies by kuslangse afgronde of op eilande naby die kus, waar hulle hul neste in gate in die rotse of in die grond maak. Al drie spesies pagegaaiduikers het groot snawels. Na die broeiseisoen wissel die voëls die kleurryke buitenste laag van hul snawels en bly daar 'n kleiner en minder kleurryke snawel agter. Hulle kort vlerke is aangepas om met 'n vliegaksie onderwater te swem. In die lug klap hulle hulle vlerke uiters vinnig (tot 100 keer per minuut) en vlieg gereeld baie laag oor die see-oppervlak. Hulle is tot die Noordelike Halfrond beperk. Die bekendste papegaaiduiker is Fratereula arctica, 'n voël wat aan die kuste van Wes-Engeland, Skotland, Ierland, Skandinawië, Ysland en Bretagne broei, maar soms ook deur stormwinde verder suid gedryf. Papegaaiduikers is betreklik nou verwant aan seemeeue en is die noordelike eweknie van die pikkewyne van die Suidelike Halfrond.


Adriaen van der Stel of Adriaan van der Stel, ook Ariën gespel (Januarie 1605, Dordrecht, Nederland – Ceylon, 25 Mei 1646), was in diens van die Verenigde Oos-Indiese Kompanjie en het tussen 1639 en 1645 as kommandeur (of opperhoof) van die eiland Mauritius gedien. Die vulkaniese eiland in die Indiese Oseaan was 'n belangrike ankerplek vir skepe van die VOC, waar varswater en voedselvoorrade opgevul kon word. In 1623 het Adriaen van der Stel sy diens op die skip De Star beëindig en "adjunkassistent" in Indië geword. Ná die uitloop van sy verdrag het hy hom as 'n vrye burger en 'n private handelaar in Batavia, Nederlands-Indië, gevestig. In 1638 het die VOC besluit om die eiland Mauritius te koloniseer en 'n goewerneur vir die eiland te benoem, om te verhoed dat die Engelse of die Franse die eiland kon beset. Cornelius Gooyer het binne enkele maande 'n fort met 'n bemanning van 24 soldate laat oprig. Ná 'n jaar het hy homself laat oorplaas en is deur Adriaan van der Stel opgevolg.


Die Abel Erasmuspas is 'n bergpas in die noordoostelike Drakensberg van Suid-Afrika. Die pas is 11 km lank en geleë tussen Hoedspruit en Ohrigstad. Dis genoem na 'n bekende boer en staatsamptenaar in die dae van die Zuid-Afrikaansche Republiek. Vanaf Ohrigstad daal die R36-hoofpad na die Laeveld en volg 'n ou Voortrekkerpad. Die pas sluit die J.G. Strijdomtonnel in, genoem na gewese Eerste Minister van Suid-Afrika adv. J.G. Strijdom. Die tonnel is in 1959 voltooi en is 134 m lank. Lys van bergpasse in Suid-Afrika Raper, P.E., Dictionary of South African Place Names, Lowry Publishers, Johannesburg, 1987.


In koördinasiechemie is 'n ligand 'n ioon of molekule (funksionele groep) wat aan 'n sentrale metaalatoom bind om 'n koördinasie-kompleks te vorm. Die binding met die metaal behels gewoonlik formele skenking van een of meer van die elektronpare van die ligand. Die aard van metaal-ligandbinding kan wissel van kovalent tot ionies. Verder kan die metaal-ligandbindingsorde van een tot drie wissel. Ligande word as Lewis-basisse beskou, alhoewel daar rare gevalle is van Lewis-suur "ligande". Metale en metalloïede word in byna alle omstandighede aan ligande gebind. Ligande in 'n kompleks dikteer die reaktiwiteit van die sentrale atoom, insluitend ligand-substitusietempo's, die reaktiwiteit van die ligande self en redoks reaksies. Ligandkeuse is 'n kritieke oorweging op baie praktiese gebiede, insluitend bio-organiese en medisinale chemie, homogene katalise en omgewingschemie. Ligande word op baie maniere geklassifiseer, insluitend: lading, grootte, die identiteit van die koördinerende atoom en die aantal elektrone wat aan die metaal geskenk word (haptisiteit of dentisiteit). Die grootte van 'n ligand word aangedui deur sy keëlhoek. Die samestelling van koördineringskomplekse is sedert die vroeë 1800s bekend, soos Pruisiese blou en kopervitriool.


Die Nederduitse Gereformeerde Kerk (afgekort N.G. Kerk of NGK) is die oudste Kerk in Suid-Afrika en 'n lid van die Nederduits Gereformeerde Kerkfamilie, asook die oudste van die Drie Susterkerke. Die NGK het in 2008 1 162 gemeentes gehad in Suid-Afrika, Namibië, Zimbabwe, Zambië, Botswana en Londen geleë. Talle jonger kerke het reeds uit die sendingwerk van die NG Kerk gegroei soos Malawi, Nigerië en Portugal. Deel van Jan van Riebeeck se opdrag was om sending onder die heidene te doen. Saam met lede van die Nederduitse Gereformeerde Kerk het hy as't ware die opening van die nedersetting met ’n gebed waargeneem. Die sieketrooster het baie godsdienstige pligte uitgevoer, terwyl die sakramente deur leraars op besoekende skepe bedien is. Die eerste vaste predikant was ds. Joan van Arckel. Op 18 Augustus 1665 word die eerste NG gemeente, Kaapstad, gestig. In die volgende jare groei die bevolking, eers met die aankoms van die Franse Hugenote en later deur die koms van die Britse Setlaars. Hierna vermeerder die gemeentes stelselmatig met die trek van nedersetters na die binneland.


Montagu is 'n dorp in die Klein Karoo in die Wes-Kaap. Die dorp lê op die R62-roete en het ongeveer 15 000 inwoners. Die dorp is die hoofstad van die Langebergvallei. Die vallei is tussen die Langeberg (suid) en Waboomsberge (noord). Daniel Stephanus van der Merwe het in 1850 erwe op die plaas Uitvlug deur die landmeter William Atmore laat uitlê en die eerstes is in 1851 verkoop. Nog erwe, deur die landmeter Kannemeyer uitgelê, is in 1854 verkoop en die huidige vorm van die dorp is geskep. Die dorp was aanvanklik as Agter-Cogmanskloof bekend, maar is later vernoem na John Montagu, die Koloniale sekretaris vir die Kaapkolonie. Die uitleg, tussen die Keisie- en Kignariviere, met waterkanale wat van die een rivier na die ander loop, is deur die jare behou. Die dorp wat 'n besondere mengsel van woon-, handels- en landelike gebiede het, is nou die ideale onderwerp vir argitektoniese studie. Die belangrikste dryfveer agter die stigting van die dorp was landboubedrywighede op klein skaal: Groot plase het te duur geword en die ekonomies gangbare groot watererwe is eerste verkoop.


Goodwood is 'n voorstad noord van Kaapstad. Die woord "Goodwood" beteken "plek van vriend van God". Die eerste huise in Goodwood is ongeveer in 1900 tot 1905 opgerig en amptelik bestaan Goodwood sedert 1905, toe besluit is om 'n Kaapse woonbuurt te stig rondom 'n perderenbaan. Dié L-vormige baan het van die noordekant van die Hoërskool J.G. Meiring af tot verby die Laerskool Goodwoodpark gestrek, maar slegs een byeenkoms is ooit daarop gehou. Die woonbuurt is genoem na die beroemde renbaan in Sussex in Suidoos-Engeland wat deur 'n kleinseun van Karel II aangelê is. Dit is ook die gebied waar Goodwood House geleë is. Goodwood het vinnig gegroei en het in 1938 munisipale status gekry. Tussen 1944 en 1946 is die dorpsgebiede Elsiesrivier en Monte Vista by Goodwood ingesluit. Edgemead het gevolg in 1969. Die eerste spoorweg stasie is gebou in 1905; vandag het Goodwood drie stasies: Goodwood, Vasco en Elsiesrivier, almal op die Kaapstad-Johannesburg hooflyn. Munisipaliteit (1) — Die munisipale raad het in 1939 'n skynheraldiese "wapen" in gebruik geneem, wat 'n vliegtuig, 'n ossewa, 'n perd wat oor 'n hekkie spring, en 'n ketting uitbeeld.


Julius de Geyter (25 April 1830, Lede – 18 Februarie 1905, Antwerpen) was 'n Vlaamse skrywer en digter wat 'n belangrike rol gespeel het in die Vlaamse Beweging. Hy het sy loopbaan as onderwyser en joernalis begin. In 1874 word hy direkteur van die "Bank van Lening" te Antwerpen. Hy stig saam met J.F.J. Heremans en E. Zetternam die literêre tydskrif "De Vlaamsche School" (1855–1862). Saam met sy vriend Julius Vuylsteke behoort hy tot van die belangrikste politieke digters van sy tyd en was hy een van die leiersfigure in die Vlaamse Beweging. Hy speel ook 'n belangrike rol in die ontstaan van die Eerste Boerenbeweging in Vlaams-België met die uitbreek van die Eerste Vryheidsoorlog 1880–1881) in Suid-Afrika. Hy vertoon baie belangstelling in die Boere in Suid-Afrika met wie se taalstryd hy erg verbonde voel vanuit sy algemeen-Nederlandse oortuiginge. De Geyter het talle romantiese gedigte geskryf, asook tekste van verskeie kantates van Peter Benoit, onder andere van die Rubenscantate (1877). Hy herdig ook "Reinaert de Vos" (1874).


Carolus Linnaeus (of, nadat hy tot die adelstand verhef was, Carl von Linné) (Råshult, Stenbrohult, Suid-Swede, 23 Mei 1707 - Uppsala, 10 Januarie 1778) was 'n Sweedse dokter en plantkundige (dit was daardie tyd dieselfde) en bioloog. Hy is bekend as die “vader” van die stelsel van naamgewing in die biologie (taksonomiese rang) waarvolgens elke organisme (lewende dier, plant, swam, ens.) trapsgewys afwaarts ingedeel word by groepe wat met elke trap meer gespesialiseerd raak totdat die indeling uiteindelik aan die onderpunt in die organisme se spesie- of subspesienaam eindig. Vandag word die bopunt gevul deur die groep Lewe gevolg deur Domein reg daaronder, Ryk verder ondertoe, ens. Carolus is gebore as Carl Linnaeus. Sy pa het aanvanklik geen familienaam gehad nie, soos destyds gebruiklik was, maar hy moes een hê toe hy hom by die Universiteit van Lund ingeskryf het. Geïnspireer deur die groot lindeboom by sy geboortehuis, het hy die woord linde verlatyns tot Linnaeus. Sy seun Carl het sy voornaam ook verlatyns tot Carolus, want baie van sy geskrifte was in Latyn.


Auvergne [oˈvɛʀɲ] (Oksitaans Auvèrnhe / Auvèrnha) is 'n geskiedkundige provinsie en tans 'n administratiewe gewes (Frans: région) in die Sentraalmassief, die bergagtige hartland van Frankryk. Sy bewoners word in Frans Auvergnats genoem. Die administratiewe setel of prefektuur van Auvergne is Clermont-Ferrand wat vroeër ook as die historiese provinsie se hoofstad gefungeer het. Die gewes, wat uit die vier départements Allier, Cantal, Haute-Loire en Puy-de-Dôme bestaan, is met sy bergspitse en gebluste vulkane, mere en weivelde grotendeels 'n ongerepte natuurgebied wat soos 'n bergvesting in die hart van Frankryk lê. Auvergne is ook die brongebied van talle riviere. Sowat 65 miljoen jaar gelede het vervormings in die aardkors en -mantel die Sentraalmassief laat bewe, en as gevolg van swellings en breuke is die bergmassief in kleiner eenhede geskeur. Magma het uit die diepte van die aarde na bo gestyg en deur krake na die oppervlak beweeg waar dit net enkele kilometer onder die boonste laag van die aardkors magmakamers gevorm het. 40 miljoen jaar later het die vulkaniese aktiwiteit in die gebied begin, en tydens 'n aantal periodes met hewige uitbarstings is die vulkaniese landskappe van Auvergne gevorm.


Die Stade Vélodrome (Frans: [stad velɔdʁom]) is 'n stadion in Marseille, Frankryk, met 67 394 sitplekke. Dit is die tuisveld van die voorste Franse sokkerspan Olympique de Marseille en het ook as 'n stadion vir die FIFA Sokker-Wêreldbekertoernooi in 1998 gedien. Dit is die grootste sokkerklubveld in Frankryk. Die stadion word ook heelwat deur die Franse rugbyspan gebruik. Die rekordbywoning vir 'n klubwedstryd by die Stade Vélodrome was 58 897 vir 'n UEFA-bekerhalfeindstryd teen Newcastle United FC in 2004. Die stadion het ook diens gedoen in 1938 toe die FIFA Sokkerwêreldbeker se eindrondte in Frankryk gehou is. Die eerste wedstryd wat in die stadion gespeel is, was tussen Marseille en Turyn in 1937. Die stadion is ook vir die Rugbywêreldbeker 2007 gebruik. In 2016 het die Stade Vélodrome die eerste stadion geword, waar wedstryde tydens drie UEFA Europa-beker (1960, 1984 en 2016) aangebied is. Die Franse rugbyspan het in die vroeë 2000s 'n indrukwekkende reeks oorwinnings in die stadion behaal. In November 2000 het hulle die All Blacks met 42–33 verslaan en in die jaar daarna het hulle die Wallabies met een punt geklop.


Die versnelling van 'n liggaam verwys na die tempo waarteen die snelheid van die liggaam verander. Dikwels word versnelling gebruik om te verwys na 'n toename in snelheid, terwyl vaartvermindering verwys na 'n afname in snelheid. Om versnelling/vaartvermindering te veroorsaak moet daar 'n resultante krag op die liggaam uitgeoefen word. Met ander woorde, indien 'n liggaam teen 'n konstante snelheid beweeg in 'n wrywinglose omgewing moet 'n krag op die liggaam uitgeoefen word in dieselfde rigting as beweging om 'n verhoging in snelheid te veroorsaak. Netso, moet 'n krag in die teenoorstelde rigting van beweging uitgeoefen word om 'n vaartvermindering te veroorsaak. Wiskundig word versnelling as volg gedefinieer: a = v − u Δ t = v 2 − v 1 Δ t {\displaystyle a={\frac {v-u}{\Delta t}}={\frac {v_{2}-v_{1}}{\Delta t}}} Versnelling kan ook gesien word as die tweede afgeleide, volgens tyd, van posisie en dus die eerste afgeleide, volgens tyd, van snelheid: a = d 2 x d 2 t {\displaystyle a={\frac {d^{2}x}{d^{2}t}}} a = d v d t {\displaystyle a={\frac {dv}{dt}}} In alle bostaande vergelykings is: a = versnelling v = v2 = finale snelheid u = v1 = beginsnelheid x = posisie Krag Afstand Hierdie artikel is ’n saadjie.


Die Stade Félix-Bollaert is 'n stadion in Lens, Frankryk, wat in 1932 gebou is. Dit is die tuisveld van die sokkerspan RC Lens. Die stadion se kapasiteit is 38 223 (meer as Lens se huidige bevolking van ongeveer 37 000). Die naam van die stadion is afkomstig van die direkteur van 'n plaaslike mynmaatskappy wat kort voor die inhuldiging van die stadion oorlede is. Die stadion is vir sommige van die wedstryde van die Europese Sokkerkampioenskap 1984, FIFA Sokker-Wêreldbekertoernooi in 1998, Rugbywêreldbeker 1999, Rugbywêreldbeker 2007 en Europese Sokkerkampioenskap 2016 gebruik. Die stadion is gebruik vir die volgende groot internasionale toernooie: Europese Sokkerkampioenskap 1984 FIFA Sokker-Wêreldbekertoernooi in 1998 Rugbywêreldbeker 1999 Rugbywêreldbeker 2007 Europese Sokkerkampioenskap 2016 Bollaert is volgens die Engelse styl gebou met vier aparte pawiljoene wat onderskeidelik toegewy is aan: Henri Trannin: boorling van Bully-les-Mines, doelwagter by die klub vir 18 jaar, sportdirekteur van Lens van 1952 tot 1956 wat in Julie 1974 oorlede is; dit is op 4 Desember 1976 aan hom opgedra Tony Marek, oudspeler en afrigter, internasionale speler in die 1950's Élie Delacourt, voormalige ondersteunersgreop president;


'n Escopetarra is 'n kitaar wat van 'n aangepaste geweer gemaak is en as 'n vredesimbool gebruik word. Die naam is 'n samestelling van die Spaanse woorde escopeta (geweer) en guitarra (kitaar). Escopetarras is in 2003 ontwerp deur die Colombiaanse vredesaktivis César López nadat hy in 2003 by 'n byeenkoms ná die El Nogal klubbom in Bogotá, 'n soldaat gesien het wat 'n geweer soos 'n kitaar vasgehou het. Die eerste escopetarra in 2003 was van 'n Winchester-geweer en 'n Stratocaster elektriese kitaar gemaak. Lys van musiekinstrumente Torrone, Phillip (2006-03-11). "Guitar made from AK-47 - The Escopetarra". MAKE: Technology on Your Time. Geargiveer vanaf die oorspronklike op 2007-01-25. Besoek op 2007-01-31. Colombian musicians organise online, BBC News, 1 June 2006 Making music out of menace: A Colombian musician has fashioned guitars out of rifles to help spread a message of peace. Miami Herald, March 7, 2006 Hierdie artikel is ’n saadjie. Voel vry om Wikipedia te help deur dit uit te brei.


GNTA, of die Gauteng-Noord Tennis Assosiasie, organiseer tennisligas in die noordelike dele van Gauteng en is geaffilieer by SATA (Suid-Afrika Tennis Assosiasie). Van die GNTA geaffilieerde klubs sluit in: Elarduspark-tennisklub Belgrave-tennisklub Waverley-tennisklub Menlo-Alkant-tennisklub GNTA webwerf Geargiveer 30 September 2007 op Wayback Machine Hierdie artikel is ’n saadjie. Voel vry om Wikipedia te help deur dit uit te brei.


'n Webblaaier (ook bekend as 'n webleser of webbladleser) is 'n sagtewareprogram wat gebruikers in staat stel om teks, prente en ander inligting op 'n webwerf op die wêreldwye web of 'n lokale netwerk te vertoon. Teks en prente op 'n webbladsy kan skakels bevat na nader webblaaie op dieselfde of 'n ander webwerf. Webblaaiers stel gebruikers in staat om inligting vinnig en maklik te bekom oor 'n verskeidenheid bladsye en webwerwe deur die blaaie met skakels aan mekaar te verbind. Webblaaiers formatteer HTML-inligting voordat dit vertoon word; die voorkoms van 'n bladsy kan dus verskil na gelang van die bladleser wat gebruik word. Sommige van die webblaaiers wat beskikbaar is op persoonlike rekenaars sluit in: Internet Explorer, Mozilla Firefox, Google Chrome, Safari, Opera en Netscape. Webblaaiers word meestal gebruik om bladsye op die Wêreldwye Web te besoek, maar kan ook gebruik word om inligting vanaf webbedieners op private netwerke of 'n rekenaar se hardeskyf te sien. Die meeste webbedieners kan opgestel word om dokumente in die gebruiker se taalkeuse aan te stuur.


Die Sierras Grandes is 'n bergreeks in die weste van die provinsie Córdoba (Sentraal-Argentinië) wat deel uitmaak van die Sierras de Córdoba en oor 'n lengte van sowat 100 kilometer in noord-suidelike rigting tussen die stede Cruz del Eje en Alta Gracia loop waar dit oorgaan na die Sierra de los Comechingones. Die hoogste bergspits is die Cerro Los Gigantes met 2 390 meter. Teen hoogtes van 1 800 en 2 100 meter lê 'n aantal hoogvlaktes, die Pampas Serranas, wat deur 'n ruwe klimaat gekenmerk word. Die Nasionale Park Quebrada del Condorito lê in die suidelike Sierras Grandes; 'n ravyn dien hier as 'n belangrike broeiplek vir kondors, Suid-Amerika se bekendste roofvoël-spesie. Die toeristeoorde Mina Clavero en Nono lê aan die voet van die Sierras Grandes.


'n Resistor (of 'n weerstand) is 'n twee terminaal elektroniese komponent wat weerstand bied teen 'n elektriese stroom en 'n spanningsval tussen sy terminale veroorsaak in ooreenstemming met Ohm se wet. (Sekere ultrahoë presisie resistors het 2 addisionele terminale). R = V I {\displaystyle R={\frac {V}{I}}} Die elektriese weerstand is gelyk aan die spanningsval oor die resistor gedeel deur die stroom wat deur die resistor vloei. Resistors word gebruik as deel van elektriese netwerke en elektroniese stroombane. Oor die algemeen word resistors gebruik om 'n bekende spanning tot stroomsterkte-verhouding in 'n elektriese stroombaan te bewerkstellig. As die stroomsterkte in 'n stroombaan bekend is dan kan 'n weerstand gebruik word om 'n bekende spanningsverskil in verhouding tot daardie stroomsterkte te bewerkstellig. Omgekeerd as die spanningsverskil tussen twee punte bekend is, kan 'n weerstand gebruik word om 'n bekende stroomsterkte in verhouding tot die potensiaalverskil in daardie stroombaan te bewerkstellig. Stroombeperking. Deur 'n resistor in serie met 'n ander komponent te skakel, soos byvoorbeeld 'n ligemissie-diode, sal die stroom deur daardie komponent verminder word na 'n bekende veiliger waarde.


Die artikel lys die lande van die wêreld. Daar is 193 lande wat algemene internasionale erkenning geniet: 192 is in die Verenigde Nasies. 1 is die Vatikaanstad. Tien lande wat nie ten volle internasionaal erken word nie: Kosovo word deur Serwië opgeëis en deur 102 lande erken. Republiek China is sedert 1971 nie 'n VN-lid nie, maar word deur 17 lande erken. Staat Palestina word deur Israel beheer en deur 137 lande erken. Wes-Sahara word deur Marokko beheer en deur 44 lande erken. Turkse Republiek van Noord-Siprus word net deur Turkye erken. Vyf nasies wat nie deur enige ander land erken word nie: Abchasië (Georgië) Suid-Ossetië (Georgië) Republiek Artsach (Azerbeidjan) Somaliland (Somalië) Transnistrië (Moldowa) 52 afhanklike lande. Ses lande wat spesiale administratiewe gebiede is: Åland binne-in Finland. Faroëreilande en Groenland binne-in die Koninkryk van Denemarke. Macau en Hongkong binne-in die Volksrepubliek China. Svalbard binne-in Noorweë.  Suid-Afrika (Vetdruk) – 'n Onafhanklike land.  Aruba - Afhanklike land / land wat deur 'n ander land geregeer word.  Abchasië (Vetdruk en skuinsdruk)


Dr. Anthony Hall-Martin (12 Junie, 1945 - 21 Mei, 2014) was 'n Suid-Afrikaanse bewaringspesialis en outeur. Hy was 'n wêreldgesag oor olifante en renosters en het in 1988 die Renoster-en-olifantstigting saam met Clive Walker en Peter Hitchins gestig. Hall-Martin was die stigting se eerste voorsitter. Die Renoster-en-Olifant-Stigting het Marion Garai, 'n Switserse bioloog, ondersteun in 'n uitgebreide studie van stres in jong olifante tydens uitdunprogramme in Suid-Afrika en dit het gelei tot die Vereniging vir Hervestigde olifante. As adviseur vir die Trust vir Bedreigde natuurlewe en later direkteur van navorsing en ontwikkeling by die Suid-Afrikaanse Nasionale Parke, was Hall-Martin 'n onvermoeibare voorstander van omgewingsbewustheid. Dr Hall-Martin se siening oor natuurlewebestuur was kontroversieel, terwyl hy erkenning ontvang het vir sy natuurlewefotografie en artikels. Sy boeke oor die natuur sluit in: Predators of Southern Africa, Kaokoveld: The Last Wilderness en A day in the Life of an African Elephant. Sy belangrikste boek Elephants of Africa (1986) is vervaardig saam met die bekende natuurlewekunstenaar Paul Bosman.


Himnusz of Isten, áldd meg a magyart (God, seën die Hongaar) is die volkslied van Hongarye. Dit is in gebruik sedert 1844. Dit is 'n pleidooi aan God. Isten, áldd meg a magyart Jó kedvvel, bőséggel, Nyújts feléje védő kart, Ha küzd ellenséggel; Bal sors akit régen tép, Hozz rá víg esztendőt, Megbűnhődte már e nép A múltat s jövendőt! Őseinket felhozád Kárpát szent bércére, Általad nyert szép hazát Bendegúznak vére. S merre zúgnak habjai Tiszának, Dunának, Árpád hős magzatjai Felvirágozának. Értünk Kunság mezein Ért kalászt lengettél, Tokaj szőlővesszein Nektárt csepegtettél. Zászlónk gyakran plántálád Vad török sáncára, S nyögte Mátyás bús hadát Bécsnek büszke vára. Hajh, de bűneink miatt Gyúlt harag kebledben, S elsújtád villámidat Dörgő fellegedben, Most rabló mongol nyilát Zúgattad felettünk, Majd töröktől rabigát Vállainkra vettünk. Hányszor zengett ajkain Ozman vad népének Vert hadunk csonthalmain Győzedelmi ének! Hányszor támadt tenfiad Szép hazám, kebledre, S lettél magzatod miatt Magzatod hamvvedre! Bújt az üldözött, s felé Kard nyúlt barlangjában, Szerte nézett s nem lelé Honját e hazában, Bércre hág és völgybe száll, Bú s kétség mellette, Vérözön lábainál, S lángtenger fölette.


Hidroksisien is 'n kragtige antihistamien en is 'n piperasien-derivaat. Dit word egter meesal gebruik vir angstoestande, pruritus (jeuk) en premedikasie vir narkose. Hierdie artikel is ’n saadjie. Voel vry om Wikipedia te help deur dit uit te brei.


IPSec (vir IP sekuriteit) is 'n gestandardiseerde raamwerk vir die beveiliging van Internetprotokol (IP) kommunikasie deur middel van enkripsie en bevestiging van elke IP-pakket in 'n datastroom. IPsec kan in twee modusse (maniere) bedryf word: Transportmodus en tonnelmodus. In transportmodus word slegs die vrag (boodskap) van die IP-pakket versluier (enkripteer). Dit is ook ten volle roetebepalend aangesien die IP-hoof in plein teks gestuur word; dit kan egter nie oor Netwerk-adresvertaler koppelvlakke gaan nie, aangesien dit die hashwaarde sal ongeldig maak. Transportmodus word ook gebruik vir gasheer-tot-gasheer kommunikasie oor 'n LAN. In tonnelmodus word die IP-pakket in sy geheel versluier. Dit moet dan in 'n nuwe IP-pakket ingesluit word om te kan werk. Tonnelmodus word gebruik vir netwerk-tot-netwerk kommunikasie (veilige tonnels tussen roetebeheerders) of gasheer-tot-netwerk en gasheer-tot-gasheer kommunikasie oor die Internet. IPSec word in werking gestel deur 'n stel kriptografiese protokolle vir (1) die beveiliging van pakketvloeie en (2) Internet sleuteluitruiling (en: Internet key exchange).


Disleksie is 'n versteuring wat gekenmerk word deur 'n onvermoë om te leer lees, ondanks voldoende intelligensie en geleenthede. Geletterdheid is van wesentlike belang in die moderne wêreld. Disleksie het dus 'n baie negatiewe invloed op die lewe van die persoon wat daaraan ly. Daar bestaan nie eenstemmigheid oor die faktore wat die toestand veroorsaak nie. Medies gesproke, word disleksie omskryf as 'n toestand wat die gevolg is van neurologiese, rypings- en genetiese oorsake. Uit 'n onderwysperspektief word dit as 'n leerprobleem beskou, terwyl die Wêreldgesondheidsorganisasie dit as 'n taalversteuring beskryf. Feit bly dat disleksielyers probleme ondervind om te leer lees. Disleksie is 'n ontwikkelingsversteuring wat gekenmerk word deur 'n onvermoë om te leer lees, ondanks voldoende intelligensie, konvensionele onderrig en sosio-kulturele geleenthede. Die persoon wat aan disleksie ly, presteer dus ver benede die verwagte vlak van sy/haar intelligensie. Definisies van disleksie verskil na gelang van die verskillende vakdissiplines wat by die bestudering en behandeling daarvan betrokke is. Vanuit 'n mediese perspektief word disleksie byvoorbeeld omskryf as 'n toestand wat die gevolg is van neurologiese, rypings- en genetiese oorsake.


'n Laserdrukker is 'n algemene tipe rekenaardrukker wat vinnig hoë-kwaliteit teks- en grafiese drukwerk op gewone papier kan lewer. Laserdrukkers gebruik net soos fotostaatmasjiene 'n xerografiese drukproses maar verskil van analoë fotostaatmasjiene deurdat die beeld geskep word deur 'n laserstraal oor die drukker se fotoreseptor te skandeer. Die gebruik van laserdrukkers het baie voordele bo ander soorte drukkers. Anders as by impakdrukkers is 'n laserdrukker se spoed veranderlik. Dit hang grootliks af van die hoeveelheid besonderhede wat vervat is in die grafiese beeld wat verwerk word. Die vinnigste modelle kan soveel as 200 monochroom bladsye per minuut lewer (d.w.s. 12 000 bladsye per uur). Die vinnigste kleurlaserdrukkers kan soveel as 100 bladsye per minuut lewer (oftewel 6 000 bladsye per uur). Hoë-snelheidslaserdrukkers word gebruik vir massapos van verpersoonlikte dokumente soos kredietkaart- en munisipale rekeninge en kompeteer goed met litografie in sommige kommersiële toepassings. (Die Xerox 9700 laser drukker, druk sowat 120 bladsye per minuut.)


1. FC Lokomotive Leipzig is 'n sokkerklub uit Leipzig in die deelstaat Sakse in Duitsland. Die klub het as VfB Leipzig die eerste nasionale kampioenskap van Duitsland in 1903 gewen. Die klub is op 13 Mei 1896 gevorm uit die sokkerafdeling van Allgemeine Turnverein 1845 Leipzig. In 1898 is daar met Sport Club Sportbrüder Leipzig saamgesmelt (gestig in 1893), maar op 2 Mei 1900 het die twee klubs se weë weer geskei. In 1900 was VfB Leipzig een van die 68 klubs wat in Leipzig die DFB (Duitse Sokkerbond) gestig het. In 1903 het die klub die eerste Duitse titel gewen deur die gunstelinge DFC Praag, 'n klub uit Praag in die destydse staat Oostenryk-Hongarye (vandag is Praag die hoofstad van die Tsjeggiese Republiek), wat uit etniese Duitsers bestaan het, met 7-2 in die eindstryd te klop, nadat die halftydtelling nog 1-1 was. Die DFB het destyds sulke “Duitse” spanne in ander state genooi om by hom aan te sluit om sy ledegetalle te verhoog.


Heidelberg kan na enige van die volgende dorpe of stede verwys: Heidelberg, Duitsland. Heidelberg, Gauteng in Suid-Afrika. Heidelberg, Wes-Kaap in Suid-Afrika. Heidelberg, Pennsilvanië in die Verenigde State Heidelberg, Texas in die Verenigde State. Heidelberg, Mississippi in die Verenigde State. Heidelberg, Minnesota in die Verenigde State. Heidelberg, Victoria in Australië. Heidelberg, Ontario in Kanada.


Het Volk was 'n politieke party in die Transvaal wat op 28 Januarie 1904 onder die leierskap van Louis Botha en sy adjunk Jan Smuts in Pretoria gestig is. Met die skep van die Unie van Suid-Afrika in Mei 1910 het dit saamgesmelt met die Afrikanerbond en die Orangia Unie, die dominante politieke partye van onderskeidelik die Kaapkolonie en die Oranjerivierkolonie om die pan-Unie Suid-Afrikaanse Party te vorm. Op 2 Julie 1903 is 'n vergadering op Heidelberg (nou Gauteng) gehou om Afrikanerbelange in die Transvaal te bespreek. Op die vergadering is resolusies aanvaar teen die invoer van Sjinese arbeiders, vir die gelyke behandeling van Engels en Nederlands, en vir gelyke behandeling van Engelssprekendes en Afrikaners in die beheer van onderwys, asook besware teen die opneem van oorlogskuld sonder die toestemming van 'n wetgewer. In April 1904 is nog 'n vergadering in Fordsburg gehou en op 'n volkskongres wat op 23 Mei in Pretoria begin het, het 160 afgevaardigdes 'n komitee aangestel om 'n manier vir permanente organisering te bewerkstellig.


Madison is die hoofstad van Wisconsin, 'n deelstaat van die Verenigde State. Dit is geleë in Dane County. Madison se karakter word hoofsaaklik gevorm deur die teenwoordigheid van die hoofkampus van die Universiteit van Wisconsin en die feit dat dit die setel is van Wisconsin se regering. Die stad is geleë tussen twee groot mere en ook omring deur melkplase en 'n aantal naburige natuur reservate soos onder andere Governer Nelson State Park, Blue Mounds State Park, Devil's Lake State Park. Milwaukee is per motor omtrent 'n driekwartier oos van Madison and Chicago is twee-en-'n-halfuur suid-oos. Die universiteit het onder andere sterk departemente van meganiese, elektriese, rekenaar- en chemiese ingenieurswese; onderwys en biologie. Daar is nagenoeg 160 000 studente by die universiteit ingeskryf en dit trek baie studente van oorsee, veral vir nagraadse studies. Die teenwoordigheid van die universiteit maak dat daar gereeld nuwe tegnologiemaatskappye in Madison en omgewing ontstaan. Die hart van Madison is geleë op 'n landengte tussen Mononameer en Mendotameer. Die stad sprei uit langs die twee mere saam met 'n paar kleiner munisipaliteite.


Liewe Heksie is ’n fiktiewe karakter wat deur die Afrikaanse kinderboekskryfster Verna Vels geskep is. Haar regte naam is Levinia. Die karakter is ’n onbeholpe heksie wat saam met haar vriende in Blommeland woon. Die storielyn draai om Heksie se onvermoë om haar magte te beheer en haar naïwiteit wat ander mense dikwels as domheid bestempel. Ander karakters is: Blommie, heksie se beste vriend Matewis, haar kat Griet, haar perd (wat ook magiese kragte het wat deur die sleutelwoorde “O Griet!” opgeroep word) Karel Kat, heksie se slim vriend uit die groot stad Koning Rosekrans, die koning van Blommeland Kwaaitjie, die koning se boodskapper Kwaai Babatjie, bababoetie van Kwaatjie Die Geel Heks, die slegte heks wat Blommeland wil oorwin Die Gifappeltjies, die Geel heks se trawante ’n Kennelike storielyn van die reeks begin met Liewe Heksie wat iets wil regkry met haar magte, waarna die Geel Heks ’n nuwe plan beraam om Blommeland in te val en daar ’n reeks voordelige ongelukke ingespan word om haar te fnuik.


Nishapor of Nishapur (Persies ook Neyshabur,نیشابور) is 'n stad in die provinsie Khorasan (Noordoos-Iran) met meer as 200 000 inwoners. Nishapur is 'n toerismestad, veral deur die aanwesigheid van die graf van Khayam, Attar, Kamal-o-molk en enige ander. Nishapur staan soos vele stede en streke in Iran bekend vir sy mooi tapyte.


Oriana Fallaci (29 Junie 1929 – 15 September 2006 in Florence) was 'n Italiaanse joernalis en skrywer, wat onder meer deur haar onderhoude met internasionale politieke figure en ander prominente figure bekendheid verwerf het. Oriana Fallaci was tydens die Tweede Wêreldoorlog 'n aktiewe lid van Giustizia e Libertà ("Geregtigheid en Vryheid"), 'n anti-Fascistiese weerstandsbeweging, en het ná haar aftrede 'n aantal kritiese artikels en boeke oor Islam en die Arabiese kultuur gepubliseer. Politieke figure, wat sy vir haar onderhoude ontmoet het, sluit onder meer Henry Kissinger, die Sjah van Iran, Ajatollah Khomeini, Lech Wałęsa, Willy Brandt, Zulfikar Ali Bhutto, Walter Cronkite, Omar Khadafi, Federico Fellini, Sammy Davis Jr, Deng Xiaoping, Nguyen Cao Ky, Yasir Arafat, Indira Gandhi, Alexandros Panagoulis, Aartsbiskop Myriarthes Makarios, Golda Meir, Nguyen Van Thieu, Haile Selassie en Sean Connery in. Oriana Fallaci het tydens die laaste jare van haar lewe in New York gebly, waar sy ook die stryd teen borskanker gevoer het.


Hoogste-Alemannies (Duits: Höchstalemannisch, Alemannies: Hegschtalemannisch) is 'n tak van die Alemanniese dialekte en behoort tot die Duitse taal al is onderlinge verstaanbaarheid met Standaardduits en ander nie-Alemanniese Duitse dialekte baie beperk. Hoogste-Alemanniese dialekte word in die Alpe in Switserland gepraat: In die Bernse Boland (Duits: Berner Oberland), in die Duitssprekende dele van die Fribourg Kanton, in die Valais (kyk Walliser Duits) en in die Walser nedersettings (meestal in Switserland maar ook in Italië en in Oostenryk; kyk Walserduits). In die Weste, die Suide en die Suidooste, word die dialekte omring deur Romaanse tale; in die Noorde, deur Hoogalemanniese dialekte. Die eiesoortige eienskap van die Hoogste-Alemanniese dialekte is die gebrek aan hiaat diftongifering, byvoorbeeld [ˈʃniː.ə(n)] 'om te sneeu', [ˈb̥uː.ə(n)] 'om te bou' teenoor Hoog-Allemaniese [ˈʃnei̯jə], [ˈb̥ou̯wə].


Leo V was die 118de pous van die Rooms-Katolieke Kerk. Pous Leo V is waarskynlik gebore in Ardea, Italië. In Julie of Augustus 903 volg hy Pous Benedictus IV op en regeer tot hy deur die kardinaal en Teenpous Christoforus gevange geneem en afgeset word, nadat hy slegs 30 dae regeer het. Hy word opgevolg deur Pous Sergius III. Die naam ‘Leo’ beteken 'leeu'. Daar is min bekend oor Pous Leo V. Volgens 'n Bretonse legende het Sint Tugdual, die patroonheilige van Treguier, as pelgrim na Rome gegaan het en is daar tot pous verkies. Ondersteuning vir die storie word gevind in die feit dat Leo V in die amptelike lyste aangegee word as "Leo britigena". Volgens ander bronne kom hy uit Priapi, 'n dorpie naby Ardea, suid van Rome. Blykbaar was hy voor sy verkiesing nie 'n kardinaal nie. Slegs een besluit van Leo V is bekend, waar hy 'n groep kanunnike uit Bologne vrygestel het van 'n aantal belastings. Sy dood is ook in onsekerheid gehul.


Yochai Benkler (gebore 1964 in Givatayim) is die Jack N. en Lillian R. Berkman Professor in Entrepreneur Regstudies aan die Harvard Skool vir Regte en skrywer van The Wealth of Networks. Benkler ontvang sy LL.B. van die Tel-Aviv Universiteit in 1991 en sy doktorsgraad van die Harvard Skool vir Regte in 1994. Hy werk by die Regsfirma Ropes & Gray van 1994 tot 1995. Hy doen sy klerkskap by die VSA Hooggeregshof onder regter Stephen G. Breyer van 1995 tot 1996. Hy was ’n professor aan die New York Universiteit Skool vir Regte van 1996 tot 2003, besoekende professor aan die Yale Skool vir Regte en Harvard Skool vir Regte (gedurende 2002 tot 2003), voordat hy by die Yale Skool vir Regte aansluit in 2003. In 2007 aanvaar Benkler ’n senior pos by die Harvard Skool vir Regte. Benkler se navorsing fokus op gemeenskaplik gebaseerde benaderings tot die bestuur van hulpbronne in netwerkomgewings. Hy skep die term burgerygebaseerde eweknieproduksie (Engels: commons-based peer production) ten einde medewerkende skeppings te beskryf soos ’n gratis en oopbronsagteware en sosiale netwerk produkte soos Wikipedia wat ontstaan weens die gemeenskaplike deel van inligting en kennis.


Bonifatius IV was die 67ste pous van die Rooms-Katolieke Kerk. Pous Bonifatius IV is gebore as die seun van 'n medikus met die naam Johannes in Valeria. Hy was 'n monnik in die Benediktyne-kloosterorde. Tydens die pontifikaat van Pous Gregorius I is hy dispensator, 'n belangrike adminstratiewe pos in die kerk. Op 25 Augustus 608 volg hy Pous Bonifatius III op en regeer tot sy dood op 25 Mei 615. Hy word opgevolg deur Pous Deusdedit. Die naam ‘Bonifatius’ beteken 'weldoener'. Die jaartelling Ab Urbe condita (letterlik vanaf die stigting van die stad (Rome)) afgekort AUC is in omtrent die jaar 400 deur die Iberiese historikus Orosius ingevoer en het ook na die val van die Wes-Romeinse Ryk in gebruik gebly. Die kerk was nie tevrede met die heidense sisteem en het in 607 (1360 AUC) die Christelike jaartelling ingestel. Die angelsaksiese historikus Bede (Latyn: Beda Venerabilis) het rondom die jaar 800 die jaartelling algemeen help maak. Pous Bonifatius IV het die Panteon met goedkeuring van keiser Phokas laat ombou tot 'n kerk gewy aan Maria en alle martelare.


Die multifunksiedrukker, of ook multifunksiesentrum of alles-in-een masjien, is 'n masjien wat 'n skandeerder, drukker en partykeer ook 'n faksmasjien ingebou het. So 'n masjien kan dan skandeer, druk, kopieer en faks en sommiges kan ook e-pos stuur en ontvang. Hierdie tipe masjiene is beskikbaar met 'n inkspuitdrukker (met vloeibare ink) of 'n laserdrukker (met drukkerpoeier). Nuwer modelle spog selfs met kleurdruk en het 'n dupleksdruk moontlikheid (wat die voorkant en agterkant van 'n vel papier in een outomatiese proses kan bedruk), party ook met 'n dupleksskandeer moontlikheid (wat die voorkant en agterkant van 'n papier in een outomatiese proses kan skandeer). Dit spaar elektrisiteit (omdat nou slegs een masjien op gereedheid moet wees, pleks van 'n hele klompie enkeldoelmasjiene) Dit spaar staanplek (wat veral in klein kantore en woonhuise 'n pluspunt kan wees) Die aankoopkoste is gewoonlik minder - in vergelyking met enkeltoestelle - omdat daar slegs een kas en een kragbron ens. nodig sal wees en ander onnodige duplisering van hardewarekomponente uitsluit.


Moore se wet beskryf 'n belangrike neiging in die geskiedenis van rekenaars: die aantal transistors wat ekonomies op 'n geïntegreerde stroombaan geplaas kan word, vermeerder eksponensieel met 'n verdubbeling elke twee jaar. Die waarneming is vir die eerste keer deur die medestigter van Intel, Gordon Moore gemaak in 'n publikasie in 1965. Hierdie neiging het voortgeduur vir meer as 'n halfeeu en daar word voorspel dat dit sal voortduur vir ten minste nog 'n dekade indien nie langer nie. Byna alle maatstawwe van die vermoëns van digitale elektroniese toestelle hou verband met Moore se wet: verwerkingsnelheid, geheuekapasiteit en selfs die resolusie van digitale kameras. Al hierdie maatstawwe is ook besig om rofweg eksponensieel te verbeter. Dit het meegebring dat nutswaarde van digitale elektronika dramaties toegeneem het in bykans elke segment van die wêreldekonomie. Moore se wet beskryf die dryfveer agter die tegnologiese- en sosiale veranderinge wat in die laat 20ste en 21ste voorgekom het. Aanvanklik was die veronderstelling dat die verdubbeling elke jaar plaasvind, [1] Geargiveer 18 Februarie 2008 op Wayback Machine Moore het dit egter later herskryf as 'n twee jaar periode.[2] Geargiveer 29 Oktober 2012 op Wayback Machine.


'n Vrye mark is 'n mark waar die pryse van goedere en dienste geheel en al deur die onderlinge ooreenkoms tussen kopers en verkopers vasgestel word. Volgens die definisie sal kopers en verkopers mekaar nie dwing of mislei of deur dwang van 'n derde party beïnvloed word nie. In sy geheel word die gesamentlike effek van hierdie besluite beskryf as die natuurlike wet van vraag en aanbod. Vrye markte staan in skrille kontras met beheerde markte waar regerings direk of indirek beheer op pryse uitoefen en sodoende die markseine verwring. In die markte help die prys van 'n goedere of diens om die waarde daarvan vir verbruikers te kwantifiseer en word dit dan sodoende teenoor ander goedere en dienste gebalanseer. In 'n vrye mark is hierdie verwantskap tussen prys en waarde duideliker as in 'n beheerde mark. Deur kompetisie tussen handelaars vir die verskaffing van produkte en dienste, is pryse geneig om te daal en neig kwaliteit ook om te verhoog. Die vrye mark ekonomie het 'n noue verband met die laissez-faire ekonomiese filosofie wat hierdie omgewing verder uitbrei deur regeringsingryping te beperk tot markfalings.


Bakboord is die linkerkant van 'n skip gesien in die normale vaarrigting (d.w.s. as daar in die rigting van die boeg gekyk word). Volgens internasionale konvensie moet seevaartuie 'n rooi lig aan die bakboordkant hê. Die woord bakboord vind waarskynlik sy oorsprong in oudnoors, die taal van die Wikings. Bak het verwys na die rugkant (let op die Engelse woord back, ook die woord agterbaks in Afrikaans). Die ou Wiking stuurmanne sou na bewering die roer met hulle regterhand vasgehou het, maar sou dikwels dan hulle linkerhande ook moes inspan as meer krag vereis sou word wat dan sou meebring dat hulle met hulle rûe na die linkerkant van die skip sou staan. Boord sou dan afkomstig wees van borða wat plank beteken. Boeg Dek Kiel Stuurboord 'n Nederlandstalige literatuurwerf wat die etimologie van die woord bakboord bespreek Geargiveer 9 Desember 2007 op Wayback Machine 'n Webwerf deur John Hale met 'n illustrasie van die posisie van die roer en stuurman op 'n Wiking skip


Die Excelsior-projek was 'n reeks hoë vryvalspronge deur kaptein (later kolonel) Joseph Kittinger van die Lugmag van die Verenigde State van Amerika in 1959 en 1960. Die doel van die projek was om die Beaupre-meertrappige valskermstelsel te toets. Tydens een van die spronge het Kittinger die wêreldrekord vir die hoogste valskermsprong opgestel, asook die rekords vir die langste valskermvryval en die vinnigste vryval. Met die ingang van 2008 was dié rekords steeds nie verbeter of geëwenaar nie. Tydens die 1950's het straalvliegtuie hoër en vinniger begin vlieg en die Amerikaanse Lugmag het 'n groeiende bekommernis gehad oor die veiligheid van vlieëniers wat vanaf sulke hoë hoogtes uit hul vliegtuie moes uitskiet. Toetse met poppe het gewys dat 'n liggaam in vrye val dikwels in 'n plat tolvlug sou ingaan, teen 'n spoed van tot 200 omwentelings per minuut. Só 'n situasie sou moontlik lewensgevaarlik vir 'n mens wees. In 1958 is die Excelsior-projek van stapel gestuur met die doel om 'n valskermstelsel te ontwerp wat 'n veilige, beheerde daling na die uitskietings op uiterste hoogtes sou moontlik maak.


Rotte (Rattus) verwys na verskeie medium-grootte knaagdiere. Egte rotte is lede van die genus Rattus. Uit 'n menslike oogpunt is die belangrikste lede van hierdie genus die swartrot, Rattus rattus, en die bruinrot, Rattus norvegicus. Baie lede van ander knaagdiergenusse en families word ook rotte genoem en deel baie karaktereienskappe met egte rotte. 'n Rot het 'n gemiddelde leeftyd van drie jaar. Die bekendste rotspesies is die swartrot, Rattus rattus, en die bruinrot, Rattus norvegicus. Die Rattus-groep is algemeen bekend as Ou Wêreld-rotte of egte rotte en het hul oorsprong in Asië. Rotte is groter as die meeste van die Ou Wêreld-muise waaraan hulle verwante is, maar hulle weeg in die natuur selde meer as 500 g. Die term "rot" word ook gebruik om na ander klein soogdiere te verwys wat nie werklik rotte is nie. Een voorbeeld hiervan is die buidelrot (of Opossum), wat, as 'n lid van die klas Marsupialia 'n buideldier is en dus familie van die kangaroe, eerder as die rot is. Die wydverspreide en problematiese, kommensale rotspesies vorm 'n minderheid in die diverse Rattus-genus.